
ΠΡΟΛΟΓΟΣ


Από την εφαρμογή των δράσεων του προγράμματος «Δίκτυο Προώθησης της Απασχόλησης» της Αναπτυξιακής Σύμπραξης «Εν Δράσει», αλλά και από την μέχρι σήμερα Ευρωπαϊκή εμπειρία, αναδεικνύονται κάποια βασικά συμπεράσματα τα οποία στοιχειοθετούν τόσο την αναγκαιότητα εξασφάλισης της ‘Τοπικής Προσέγγισης’, όσο και την προώθηση και εδραίωση μιας ‘Αμφίδρομης Συνεργασίας’ μεταξύ εθνικού και περιφερειακού/ τοπικού επιπέδου.

Τα συμπεράσματα αυτά αφορούν ειδικότερα το πεδίο της αντιμετώπισης των προβλημάτων που συνδέονται με τις διακρίσεις και τον αποκλεισμό από την αγορά εργασίας και κατ’ επέκταση το πεδίο δράσης για την προώθηση της απασχόλησης ειδικών ομάδων του πληθυσμού που πλήττονται περισσότερο από τις καταστάσεις αυτές. Η ανάγκη ανάληψης δράσης στο πεδίο αυτό εδράζεται στην πεποίθηση ότι ο αποκλεισμός διαρρηγνύεται με την πλήρη και ισότιμη ένταξη στην αγορά εργασίας όλων των ατόμων/ ομάδων μιας τοπικής κοινωνίας.  Για το λόγο αυτό είναι αναγκαίο να κινητοποιηθούν όλες οι δυνάμεις μιας τοπικής κοινωνίας και ειδικότερα η Τοπική Αυτοδιοίκηση,  η οποία και αποτελεί το βασικό κύτταρο ενεργοποίησης της συλλογικής κοινωνικής βάσης και κατ’ επέκταση της στήριξης των όποιων προσπαθειών επανένταξης των ειδικών πληθυσμιακών ομάδων στην αγορά εργασίας.

Μια πρώτη βασική διαπίστωση που προκύπτει, και που κρίνεται ως ένα κομβικό σημείο το οποίο θα πρέπει να τονιστεί εξαρχής, είναι ότι ο πολυδιάστατος χαρακτήρας και η δια-τοπική έντονη διαφοροποίηση των διακρίσεων και του αποκλεισμού από την αγορά εργασίας, συνηγορούν στην άποψη ότι τα προβλήματα αυτά χρειάζεται να αντιμετωπίζονται σε διάφορα επίπεδα, αρχής γενομένης από το τοπικό επίπεδο, χωρίς να υποτιμάται η σημασία υπερ-τοπικού χαρακτήρα μέτρων και ενεργειών που λαμβάνονται και εφαρμόζονται για την αντιμετώπισή τους.  

Διαπιστώνεται δηλαδή, ότι το τοπικό επίπεδο, με την έννοια του πιο χαμηλού δυνατού επιπέδου στο οποίο μπορούν να ληφθούν αποφάσεις και να χαραχθούν πολιτικές και στρατηγικές, θα πρέπει να είναι σε θέση όχι μόνο να συνδέει τις γενικές πολιτικές και στρατηγικές με τις υφιστάμενες δομές και μηχανισμούς υλοποίησης των μέτρων πολιτικής, αλλά και να εκσυγχρονίζει τις δομές αυτές προκειμένου να ανταποκριθούν στις συνεχώς μεταβαλλόμενες ανάγκες.  Επιπλέον, θα πρέπει να είναι σε θέση όχι μόνο να συμπληρώνει τα μέτρα πολιτικής που λαμβάνονται σε κεντρικό επίπεδο, αλλά να σχεδιάζει και να υλοποιεί τα κατάλληλα μέτρα που να ανταποκρίνονται στις υπαρκτές ανάγκες και ιδιαιτερότητες του εκάστοτε τοπικού επιπέδου.  Γιατί είναι πλέον ευρέως παραδεκτό, με βάση και την Ευρωπαϊκή εμπειρία, ότι οι όποιες παρεμβάσεις σχεδιάζονται σε κεντρικό επίπεδο, για να είναι αποτελεσματικές θα πρέπει να συνδέονται με ολοκληρωμένες και εξειδικευμένες δράσεις σε τοπικό επίπεδο.

 Η παραπάνω διαπίστωση με τη σειρά της οδηγεί στην ανάγκη εξασφάλισης ικανών δομών ανίχνευσης και αντιμετώπισης των προβλημάτων αυτών σε τοπικό επίπεδο,  αλλά και στην εδραίωση διευρυμένων διαθεσμικών συνεργασιών στον εν λόγω επίπεδο.  Και βέβαια απαιτεί, παράλληλα, υπερ-τοπικού χαρακτήρα παρεμβάσεις είτε υπό μορφή δράσεων ή/ και υπό μορφή θεσμικών και κανονιστικών διευθετήσεων.   

Στο πλαίσιο αυτό, η Τοπική Αυτοδιοίκηση, με γνώση του χώρου, με εμπειρία στο αντικείμενο και δοκιμασμένη αποκεντρωμένη δομή και διάρθρωση θα μπορούσε να διαδραματίσει καθοριστικό ρόλο. Όμως, για να διαδραματίσει ένα τέτοιο σημαντικό ρόλο η Τ. Α., απαιτείται αφενός μεν η εξασφάλιση των αναγκαίων πόρων (υλικών και ανθρώπινων), αφετέρου δε η ύπαρξη ενός σύγχρονου και ευέλικτου θεσμικού πλαισίου που να επιτρέπει στην Τ. Α. να έχει ένα ρόλο διαμεσολαβητικό, τόσο όσον αφορά τις διαδικασίες σχεδιασμού και προγραμματισμού των παρεμβάσεων σε εθνικό επίπεδο, όσο και στην εξειδίκευση και προσαρμογή αυτών στο τοπικό επίπεδο (προσέγγιση ‘από τα κάτω προς τα πάνω’ και αντιστρόφως).  

Αναδεικνύεται, δηλαδή, ένα δεύτερο κομβικό σημείο που αφορά στην δυνατότητα του τοπικού επιπέδου να ανατροφοδοτεί τον επανασχεδιασμό και την επικαιροποίηση των γενικών πολιτικών. Γιατί είναι κοινή πλέον η διαπίστωση ότι η «γεωγραφική διάσταση και σημασία» των προβλημάτων που συνδέονται με τον αποκλεισμό από την αγορά εργασίας θα πρέπει να λαμβάνεται σοβαρά υπόψη τόσο στον προσδιορισμό των στόχων των πολιτικών και ειδικότερα της πολιτικής απασχόλησης, όσο και στην εφαρμογή των μέτρων πολιτικής που απορρέουν. Απαιτείται επομένως η εδραίωση μιας προσέγγισης ‘από τα κάτω προς τα πάνω’ και εν γένει μια διαδικασίας προώθησης της ‘Αμφίδρομης Συνεργασίας’ μεταξύ εθνικού και περιφερειακού/ τοπικού επιπέδου για τα ζητήματα που αφορούν στην προώθηση της απασχόλησης των ευπαθών κοινωνικών ομάδων. Και βέβαια, η αποκέντρωση αρμοδιοτήτων/ λήψης αποφάσεων/ πόρων/ μέσων αποτελεί την αναγκαία και ικανή συνθήκη για την προώθηση μιας τέτοιας ‘αμφίδρομης σχέσης και συνεργασίας’.  

Κατ’ αυτόν τον τρόπο, όμως, μέσα κυρίως από την ενεργοποίηση και εμπλοκή της Τοπικής Αυτοδιοίκησης σε μια τέτοια διαδικασία, θα μπορούσε να εξασφαλιστεί η σε τοπικό επίπεδο απαιτούμενη συνεκτική «Κοινωνική Διάσταση», ενώ θα δημιουργούνταν οι προϋποθέσεις για την  αντικειμενοποίηση και εξισορρόπηση των επιπέδων της κοινωνικής προστασίας σε τοπικό, υπερ-τοπικό και εθνικό επίπεδο.

Δημήτρης Ζιώμας

Κώστας Χαμπίδης

ΕΙΣΑΓΩΓΗ

Είναι γεγονός ότι λόγω της ανισομερούς ανάπτυξης της χώρας καθίσταται ολοένα και περισσότερο αναγκαία η διαμόρφωση μιας εξειδικευμένης περιφερειακής πολιτικής απασχόλησης που να ανταποκρίνεται στις διαρκώς μεταβαλλόμενες απαιτήσεις των επιμέρους τοπικών αγορών εργασίας. Η ανάγκη αυτή έχει γίνει ακόμη πιο επιτακτική, δεδομένου ότι η αγορά εργασίας στη σύγχρονη εποχή είναι ευρύτατα κατατμημένη.

Ολοένα και περισσότερο, η αγορά εργασίας εμφανίζεται να αντιμετωπίζει με διαφορετικό και τις περισσότερες φορές με άνισο τρόπο δυνητικά ομοιογενείς παραγωγικά ανθρώπους. Έτσι παρατηρείται το φαινόμενο των διακρίσεων και του αποκλεισμού από την αγορά εργασίας που σχετίζεται με το φύλο, την εθνικότητα, τη φυλή αλλά και με ακόμα πιο ευαίσθητα χαρακτηριστικά των ανθρώπων, όπως η αναπηρία, κτλ. Όμως, ιδιαίτερα ανησυχητικό είναι το γεγονός ότι οι διακρίσεις αυτές οδηγούν με τη σειρά τους και σε διαδικασίες αποκλεισμού ατόμων ή/και ομάδων του πληθυσμού από ένα σύνολο κοινωνικών δραστηριοτήτων. 

Κοινή είναι πλέον η πεποίθηση ότι ο αποκλεισμός διαρρηγνύεται με την πλήρη και ισότιμη ένταξη στην αγορά εργασίας και την απασχόληση. Όμως, και παρά την ύπαρξη πληθώρας παρεμβάσεων ενεργητικού χαρακτήρα για την βελτίωση της λειτουργίας της ελληνικής αγοράς εργασίας και την διευκόλυνση της πρόσβασης σε αυτήν όλων των ομάδων του πληθυσμού, μπορεί να υποστηριχθεί ότι ακόμη και σήμερα το ίδιο το πεδίο των παρεμβάσεων, δηλαδή η αγορά εργασίας και οι ιδιαιτερότητες της σε περιφερειακό ή/και σε τοπικό επίπεδο, παραμένει σχετικά άγνωστο. 

Πράγματι, υπάρχει ακόμη σχετική αδυναμία άκρους προσδιορισμού τόσο ως προς το ποιοί πρέπει κατά προτεραιότητα να ωφεληθούν από τις παρεμβάσεις αυτές, όσο και ως προς το ποιες παρεμβάσεις είναι οι πλέον αναγκαίες και κατάλληλες. Γενικά το ζήτημα της «ορθής» κατεύθυνσης των παρεμβάσεων θα παραμένει ανοικτό, όσο θα παραμένουν άγνωστες και οι βασικές παράμετροι που ορίζουν και οριοθετούν το χώρο και τις ιδιαιτερότητες της εκάστοτε αγοράς εργασίας, ιδιαίτερα στο τοπικό επίπεδο. 

Η παραπάνω διαπίστωση οδηγεί στην ανάγκη κάλυψης των κενών της γνώσης που διαθέτουμε για το χαρακτήρα και τη φυσιογνωμία των περιφερειακών/τοπικών αγορών εργασίας, τόσο από την πλευρά της προσφοράς όσο και από την πλευρά της ζήτησης και για τη φύση των προβλημάτων που συνδέονται με τις διακρίσεις και τον αποκλεισμό από την αγορά εργασίας ατόμων ή/και ομάδων του πληθυσμού. Η κάλυψη των κενών αυτών θα επιτρέψει και θα διευκολύνει στη συνέχεια τη διαμόρφωση ενός πλαισίου κατευθύνσεων εντός του οποίου ο σχεδιασμός και ο προγραμματισμός των παρεμβάσεων θα καταστούν ορθολογικότεροι από ότι μέχρι σήμερα. Και βέβαια θα καταστήσει το τοπικό επίπεδο ικανό να διαμορφώνει συγκεκριμένα σχέδια δράσης για την προώθηση της απασχόλησης και της κοινωνικής ένταξης που να ανταποκρίνονται στα υπαρκτά προβλήματα, στις ιδιαιτερότητες και, κυρίως, στις δυνατότητες της εκάστοτε περιοχής. 

ΜΕΡΟΣ ΠΡΩΤΟ : ΣΚΟΠΟΣ ΚΑΙ ΣΤΟΧΟΙ ΤΟΥ ΟΔΗΓΟΥ

Τι διαπραγματεύεται ο παρών Οδηγός

Ο οδηγός αυτός επιχειρεί να τυποποιήσει και να ομαδοποιήσει τις γνώσεις και τις εμπειρίες που αποκτήθηκαν μέσω του προγράμματος «Δίκτυο Προώθησης της Απασχόλησης» και ειδικότερα από την εφαρμογή των μεθοδολογικών εργαλείων προσέγγισης της τοπικής ιδιαιτερότητας σε ζητήματα απασχόλησης ειδικών πληθυσμιακών ομάδων, τόσο από την πλευρά της προσφοράς όσο και από την πλευρά της ζήτησης. 

Η προσπάθεια αυτή θα επιτρέψει να αναδείξουμε τις βασικές διαδικασίες και μεθόδους που θα μπορούσαν να αναλυθούν σε τοπικό επίπεδο για την προσέγγιση των προβλημάτων που αντιμετωπίζουν οι ευπαθείς κοινωνικά ομάδες του πληθυσμού στις εκάστοτε ιδιαίτερες συνθήκες των τοπικών αγορών εργασίας. 

Στο πλαίσιο αυτό, τα βασικά ζητήματα τα οποία διαπραγματεύεται ο παρών οδηγός είναι: 

· Πώς και με ποιές διαδικασίες μπορεί να διερευνηθεί σε βάθος και να «μετρηθεί» η φύση και ο βαθμός των καταστάσεων κοινωνικού αποκλεισμού στο τοπικό επίπεδο και ειδικότερα των ιδιαιτεροτήτων των κοινωνικά αποκλεισμένων ατόμων/ ομάδων, και

· Πώς και με ποιές διαδικασίες μπορούν να αντιμετωπιστούν αποτελεσματικά τα προβλήματα του κοινωνικού αποκλεισμού και να διευκολυνθεί και να προωθηθεί η ένταξη των ατόμων ειδικών πληθυσμιακών ομάδων στην αγορά εργασίας και εν γένει στο κοινωνικοοικονομικό γίγνεσθαι μιας τοπικής κοινωνίας, διασφαλίζοντας έτσι την κοινωνική συνοχή της. 

Οι επιδιωκόμενοι στόχοι του Οδηγού
· Κατά πρώτον, επιδιώκει να αναδείξει τις βασικές προϋποθέσεις για την άσκηση σε τοπικό επίπεδο μιας «επιθετικής» πολιτικής προώθησης στην απασχόληση των ομάδων εκείνων που είναι αποκλεισμένες από την αγορά εργασίας, ώστε να αξιοποιηθεί το σύνολο του ανθρώπινου δυναμικού της τοπικής κοινωνίας.  Να είναι σε θέση, δηλαδή, οι τοπικές αρχές και οι φορείς τους να εντοπίζουν έγκαιρα και έγκυρα τις ανάγκες της τοπικής αγοράς εργασίας και εν γένει της τοπικής ανάπτυξης, διαδραματίζοντας έτσι έναν ενεργό και καθοριστικό ρόλο αμφίδρομης διαμεσολάβησης των γενικών (ευρωπαϊκών, εθνικών, περιφερειακών) πολιτικών απασχόλησης και κοινωνικής ενσωμάτωσης. 

· Κατά δεύτερο και ως αποτέλεσμα των παραπάνω, επιδιώκει να συμβάλει ώστε οι δράσεις που θα αναλαμβάνονται σε τοπικό επίπεδο να αποκτήσουν «κατεύθυνση», η οποία θα αντανακλά σε μια ολοκληρωμένη στρατηγική.  Να αναδείξει, δηλαδή, τις κατάλληλες διαδικασίες που απαιτούνται προκειμένου οι όποιες παρεμβάσεις σχεδιάζονται να παύσουν να εξυπηρετούν αποσπασματικά και μερικώς ορισμένες μόνο από τις τοπικές ανάγκες, αλλά να αποτελούν μέρος ενός συγκεκριμένου και ολοκληρωμένου σχεδίου δράσης.  Κατ’ αυτό τον τρόπο να υποβοηθήσει την Τοπική Αυτοδιοίκηση και τους Τοπικούς Φορείς να αναπτύξουν Τοπικά Σχέδια Δράσης για την Απασχόληση, τα οποία να αποτυπώνουν και να εξειδικεύουν, με συγκεκριμένα μέτρα και ενέργειες, τη στρατηγική για την προώθηση της απασχόλησης και ειδικότερα των ειδικών πληθυσμιακών ομάδων σε τοπικό επίπεδο. 

Σε ποιούς απευθύνεται ο Οδηγός

Ο Οδηγός απευθύνεται σε όλους τους συναρμόδιους φορείς που δραστηριοποιούνται στο τοπικό επίπεδο σε θέματα απασχόλησης και καταπολέμησης του αποκλεισμού.  Ειδικότερα, απευθύνεται στην Τοπική Αυτοδιοίκηση και τους φορείς της, στους Κοινωνικούς Εταίρους, καθώς και στους φορείς του ιδιωτικού τομέα, συμπεριλαμβανομένου και του μη κερδοσκοπικού τομέα.

Οι διαδικασίες τις οποίες επιχειρεί να αναδείξει και να προωθήσει ο Οδηγός, εκτιμάται ότι θα αξιοποιηθούν κατάλληλα από τους φορείς της Τοπικής Αυτοδιοίκησης, ώστε να εξασφαλίσουν τις βασικές προϋποθέσεις για την ανάληψη ουσιαστικής δράσης στον τομέα αυτόν. Και βέβαια, ο οδηγός αυτός φιλοδοξεί να αποτελέσει ένα χρήσιμο εργαλείο για ευρύτερη εφαρμογή.

ΜΕΡΟΣ ΔΕΥΤΕΡΟ: Η ΠΡΟΩΘΗΣΗ ΤΗΣ ΑΠΑΣΧΟΛΗΣΗΣ ΕΙΔΙΚΩΝ ΠΛΗΘΥΣΜΙΑΚΩΝ ΟΜΑΔΩΝ

1. Η θέση των ατόμων ευπαθών πληθυσμιακών ομάδων στην Αγορά Εργασίας
Είναι γεγονός ότι τα προβλήματα που συνδέονται με την αγορά εργασίας βρίσκονται στο επίκεντρο των συζητήσεων στον ευρωπαϊκό χώρο εδώ και μία δεκαετία. Η οικονομική κρίση και η οικονομική αναδιάρθρωση που σχετίζονται άμεσα με την κατανομή της εργασίας και την κρίση της αγοράς, τα υψηλά ποσοστά ανεργίας και ειδικότερα της διαρθρωτικής και μακροχρόνιας ανεργίας, η κρίση των συστημάτων κοινωνικής προστασίας και η επίπτωσή τους στους μηχανισμούς εξασφάλισης βασικών κοινωνικών δικαιωμάτων και παροχών, είναι παράγοντες που συνδέονται με την εξάπλωση του φαινομένου των διακρίσεων και του αποκλεισμού από την αγορά εργασίας και εν γένει του κοινωνικού αποκλεισμού. 

Πιο συγκεκριμένα, η αύξηση της ανεργίας, φαινόμενο που χαρακτηρίζει όλες τις ανεπτυγμένες χώρες την τελευταία εικοσαετία, και οι πολύ ανταγωνιστικές συνθήκες που επικρατούν στις οικονομίες και κατ’ επέκταση στις αγορές εργασίας στη σύγχρονη εποχή, περιορίζουν σημαντικά τις ευκαιρίες απασχόλησης για άτομα ή ομάδες που εμφανίζουν σωματική, ψυχική ή/ και «κοινωνική» μειονεξία και τα οποία έτσι υφίστανται διακρίσεις και διπλό «αποκλεισμό». Πράγματι, οι ευκαιρίες απασχόλησης για τα άτομα αυτά στη σύγχρονη εποχή μας περιορίζονται ολοένα και περισσότερο ιδιαίτερα στην ελεύθερη αγορά εργασίας, δεδομένου ότι συναγωνίζονται πλέον με έναν αυξανόμενο αριθμό ανέργων – με ολοένα και περισσότερα προσόντα για θέσεις εργασίας- που «παραδοσιακά» καλύπτονταν στο παρελθόν από τα άτομα αυτά. Αυτό επιβεβαιώνεται από διάφορες επίσημες εκτιμήσεις που δείχνουν ότι η θέση των ατόμων ευπαθών κοινωνικών ομάδων στην αγορά εργασίας βρίσκεται συνήθως στην ανεργία  ή στις περιπτώσεις που τα άτομα αυτά εργάζονται κατέχουν, κατά κανόνα, θέσεις εργασίας χαμηλών προσόντων και αποδοχών.

Ειδικότερα, όσον αφορά στα Άτομα με Αναπηρία (ΑμεΑ), η συμμετοχή τους στην αγορά εργασίας είναι σαφώς μικρότερη αναλογικά σε σχέση με το υπόλοιπο εργατικό δυναμικό. Όπως επισημαίνεται και στην «Ανακοίνωση της Ευρωπαϊκής Επιτροπής σχετικά με την ισότητα των ευκαιριών για τα ΑμεΑ» (COM 96 406 τελικό), έχει διαπιστωθεί, σύμφωνα με διάφορες επίσημες εκτιμήσεις, ότι τα ΑμεΑ κινδυνεύουν δύο έως τρεις φορές περισσότερο να μείνουν άνεργοι και για χρονικά διαστήματα μακράς διάρκειας, σε σχέση με τον υπόλοιπο ενεργό πληθυσμό. Με βάση τις  εκτιμήσεις αυτές, το ποσοστό άνεργων ατόμων με αναπηρία (ΑμεΑ) στην Ευρωπαϊκή Ένωση είναι περίπου τριπλάσιο σε σύγκριση με τα άτομα χωρίς αναπηρία  ενώ ένα μεγάλο τμήμα των απασχολουμένων ΑμεΑ καλύπτει θέσεις εργασίας χαμηλών δεξιοτήτων και αμοιβών (βλέπε: “Illness, disability and social inclusion”, έκθεση 2003, http// www.eurofound.eu.int/publications/ EF0335.htm). Περιττό να σημειωθεί ότι η παρουσία των ΑμεΑ σε θέσεις εργασίας υψηλών προσόντων και αποδοχών είναι αναλογικά πολύ μικρότερη από ότι ισχύει για το σύνολο του εργατικού δυναμικού. 

Και βέβαια η αποτυχία στην επίτευξη της ενσωμάτωσης των μειονεκτούντων ατόμων, και γενικότερα των ατόμων που ανήκουν σε ευάλωτες ομάδες του πληθυσμού, πέρα από το ότι επιδέχεται κριτική από ηθικής πλευράς, υπό την έννοια ότι εμποδίζονται έτσι τα άτομα αυτά στο να συμμετέχουν σε ένα ευρύ φάσμα «κανονικών» κοινωνικών δραστηριοτήτων, αποτελεί πηγή αναποτελεσματικότητας κυρίως λόγω του ότι αχρηστεύει στην ουσία εν δυνάμει παραγωγικό ανθρώπινο δυναμικό. Επιπλέον, αυξάνεται σταθερά και διαχρονικά και το κόστος που πρέπει να αναλαμβάνει η κοινωνία για την εξασφάλιση της επιβίωσης των ατόμων αυτών που δεν είναι σε θέση να το εγγυηθούν οι ίδιοι.

Συνοπτικά, η θέση των ατόμων που ανήκουν σε ευπαθείς κοινωνικές ομάδες όσον αφορά στην αγορά εργασίας ήταν και είναι εξαιρετικά δύσκολη. Η εμπειρία τους από την αγορά εργασίας περι㰖ράφεται και ως «διπλός αποκλεισμός» με την έννοια ότι τα άτομα αυτά είναι τα τελευταία που βρίσκουν εργασία σε περιόδους οικονομικής ανάκαμψης που το ποσοστό απασχόλησης τείνει προς την πλήρη απασχόληση, ενώ είναι τα πρώτα που χάνουν την εργασία τους ή παραμένουν στις λίστες των ανέργων σε περιόδους οικονομικής ύφεσης ή αναδιοργάνωσης των επιχειρήσεων.

Ωστόσο, και παρά το γεγονός ότι πολλές προσπάθειες έχουν γίνει μέχρι σήμερα,  διαπιστώνεται ότι ακόμη και σήμερα παραμένει η δυσκολία κατανόησης της σχετικής σημασίας των διαφόρων παραγόντων που επηρεάζουν την απασχόληση, όπως τα χαμηλά προσόντα, η υψηλότερη μέση ηλικία και οι προκαταλήψεις των εργοδοτών σε συνδυασμό με τη φυσική/ διανοητική υστέρηση, το φύλο, την εθνικότητα κλπ. Κάτω από αυτές τις συνθήκες, η προώθηση στην απασχόληση των ατόμων που ανήκουν σε ευπαθείς ομάδες του πληθυσμού, και ιδιαίτερα των ατόμων με αναπηρία, εξακολουθεί να αποτελεί το ζητούμενο. 

Η κατάσταση αυτή αντανακλάται και στην Ελλάδα, όπου, σύμφωνα με τις στατιστικές ενδείξεις, οι επιπτώσεις που απορρέουν από την ύπαρξη διαρθρωτικών προβλημάτων τα οποία εκφράζονται με την υψηλή ανεργία (ιδιαίτερα τη μακροχρόνια ανεργία), τους χαμηλούς ρυθμούς αύξησης της απασχόλησης και τα υψηλά ποσοστά του μη εργατικού δυναμικού, επιβαρύνουν διακριτικά περισσότερο τα άτομα που βρίσκονται σε αδύναμη σχετικά θέση. Έτσι ένα σημαντικό ποσοστό των ατόμων αυτών πλήττονται από την ανεργία ή βρίσκονται εκτός εργατικού δυναμικού και αντιμετωπίζουν σοβαρά προβλήματα πρόσβασης στην αγορά εργασίας και ειδικότερα εύρεσης αξιοπρεπούς εργασίας ή/και ανάληψης επιχειρηματικής δράσης. 

Επιπλέον, έχουν σημειωθεί σημαντικές και απότομες αλλαγές στην ελληνική αγορά εργασίας, όπως αυτή της εισόδου των γυναικών, οι οποίες όμως εξακολουθούν να αντιμετωπίζουν ένα «τείχος» που δημιουργούν οι παραδόσεις και οι προκαταλήψεις. Την ίδια περίοδο όμως παρατηρείται και  η μετατροπή της Ελλάδας από χώρα αποστολής σε χώρα υποδοχής μεταναστών. Η έντονη ροή μεταναστών προς την χώρα μας τα τελευταία χρόνια έχει δημιουργήσει επιπλέον προκλήσεις που αφορούν στην ενσωμάτωση μιας σημαντικής μερίδας (όπως δείχνουν τα στοιχεία της τελευταία απογραφής πληθυσμού 2001) του εργατικού δυναμικού στην αγορά εργασίας και στην κοινωνία γενικότερα.    

Η διαφαινόμενη εξάντληση της ικανότητας δημιουργίας απασχόλησης σε παραδοσιακούς τομείς της ελληνικής οικονομίας σε συνδυασμό με την αδυναμία του Κράτους Πρόνοιας στην Ελλάδα (υπό το βάρος των περιοριστικών δημοσιονομικών πολιτικών) να ανταποκριθεί επαρκώς τόσο στις υπάρχουσες όσο και στις νέες ανάγκες που διαρκώς εμφανίζονται, κάνει επιτακτική την ανάγκη για εξεύρεση αποτελεσματικών εναλλακτικών λύσεων όσον αφορά στις καταστάσεις που αντιμετωπίζουν οι ευπαθείς ομάδες του πληθυσμού, ειδικότερα ως προς την πρόσβασή τους στην αγορά εργασίας. Η ανάγκη αυτή γίνεται ακόμη πιο επιτακτική, λαμβάνοντας υπόψη ότι τα άτυπα δίκτυα και κυρίως αυτό της οικογένειας δεν έχουν τις ίδιες δυνατότητες σήμερα να παρέχουν διάφορες υπηρεσίες όπως παλαιότερα.

2. Η σημασία της τοπικής προσέγγισης και δράσης στην Προώθηση της Απασχόλησης Ειδικών Πληθυσμιακών Ομάδων

Κατ’ αρχήν θα πρέπει να επισημανθεί ότι η έννοια του «τοπικού» επιπέδου μπορεί να καλύπτει κάθε φορά μια ευρεία κλίμακα βαθμίδων Τοπικής Αυτοδιοίκησης: Νομό, Επαρχία, Δήμο, Κοινότητα, Δημοτικό Διαμέρισμα.  Σε κάθε περίπτωση, το τοπικό συναρτάται με το μικρό πληθυσμιακό μέγεθος και τον ‘εύκολα προσφερόμενο για παρέμβαση’ συγκεκριμένο γεωγραφικό χώρο και καλύπτει όλες τις οικονομικές και κοινωνικές δραστηριότητες μιας δεδομένης περιοχής: τα φυσικά χαρακτηριστικά και τα φᚒσικά διαθέσιμα, τα δημογραφικά και οικονομικά χαρακτηριστικά του πληθυσμού και όλους τους τομείς οικονομικής και κοινωνικής δραστηριότητας.

Η ανάγκη για ολοκληρωμένη δράση σε τοπικό επίπεδο εδράζεται στην παραδοχή ότι μια τοπική προσέγγιση στοχεύει στην κινητοποίηση του συνόλου των πόρων μιας δεδομένης περιοχής για την αντιμετώπιση των προκλήσεων της οικονομικής και κοινωνικής εξέλιξης.  Λαμβάνει υπόψη της την αλληλεξάρτηση μεταξύ του ιδιωτικού και του δημοσίου τομέα και ενθαρρύνει την άμεση συμμετοχή των πολιτών.  Και βέβαια, το συγκριτικό πλεονέκτημα της τοπικής προσέγγισης είναι ότι συνδέει ενδιαφερόμενους φορείς της περιοχής με τέτοιο τρόπο ώστε να συμμετέχουν από κοινού στη διατύπωση και την επεξεργασία ολοκληρωμένης (οικονομικής και κοινωνικής) στρατηγικής ανάπτυξης της περιοχής.  

Μια ολοκληρωμένη στρατηγική σε τοπικό επίπεδο έχει ως στόχο τη διερεύνηση των πρωταρχικών αναγκών της περιοχής και την άμεση ανταπόκριση σε αυτές, μέσα από το σχεδιασμό και την ανάληψη συνεκτικής και στοχευμένης δράσης, χρησιμοποιώντας κυρίως τους τοπικούς πόρους.  Στο πλαίσιο αυτό εντάσσεται και η ανάληψη δράσης στο τοπικό επίπεδο για την καταπολέμηση των διακρίσεων και των ανισοτήτων στην αγορά εργασίας και η οποία πρέπει να αντιμετωπίσει μια σειρά προβλημάτων πολυδιάστατου χαρακτήρα.  Γιατί, η έκταση και οι μορφές που εμφανίζονται τα προβλήματα του αποκλεισμού από την αγορά εργασίας και εν γένει του κοινωνικού αποκλεισμού σε μια συγκεκριμένη γεωγραφική περιοχή, υπαγορεύουν σε μεγάλο βαθμό το είδος και το μέγεθος των παρεμβάσεων και δράσεων που θα πρέπει να αναληφθούν.  Πέραν τούτου, οι όποιες παρεμβάσεις σχεδιάζονται σε κεντρικό επίπεδο, για να είναι αποτελεσματικές θα πρέπει να συνδέονται με ολοκληρωμένες και εξειδικευμένες δράσεις σε τοπικό επίπεδο.  Και βέβαια οι απαντήσεις στα προβλήματα αυτά θα πρέπει να εξευρεθούν μέσα στο γενικότερο πλαίσιο της ανάπτυξης της συγκεκριμένης περιοχής, ενώ θα πρέπει να διαρθρωθούν κατάλληλα ώστε να αποτελέσουν αλληλοσυνδεόμενα μέρη ενός συνολικού σχεδίου δράσης για την προώθηση της απασχόλησης σε τοπικό επίπεδο. 

Τι είναι ένα Τοπικό Σχέδιο Δράσης για την Απασχόληση

Η Ανάπτυξη του Ανθρώπινου Δυναμικού βρίσκεται στο επίκεντρο του ΤΣΔΑ. Η Ευρωπαϊκή και Εθνική πείρα προσφέρει πλήθος παραδειγμάτων που μπορούν να χρησιμεύσουν στη διαμόρφωση ενός άρτιου τοπικού σχεδίου για την απασχόληση και την κοινωνική ένταξη. Τα Τοπικά Σχέδια Δράσης για την Απασχόληση αποσκοπούν: 

· στη συγκρότηση μιας διευρυμένης αγοράς εργασίας, όπου θα διευκολύνεται η πρόσβαση όλων των ομάδων μιας τοπικής κοινωνίας, και 

· στην επιτάχυνση των αναπτυξιακών διαδικασιών, μέσω της ενεργοποίησης όλων των ομάδων του πληθυσμού, αλλά και της προώθησης δικτύων και συνεργασιών σε τοπικό και σε υπερ-τοπικό επίπεδο.

3. Το  Ευρωπαϊκό πλαίσιο της Στρατηγικής για την Απασχόληση και την Κοινωνική Ένταξη

Η Ευρωπαϊκή Στρατηγική για την Απασχόληση ( ΕΣΑ )

Το Συμβούλιο Κορυφής του Λουξεμβούργου( 1997) έδωσε το έναυσμα για την εφαρμογή της ΕΣΑ. Επί ελληνικής Προεδρίας, τον Ιούλιο του 2003, πραγματοποιήθηκε η αναθεώρηση αυτής της Στρατηγικής, προκειμένου να προσαρμοσθεί στις αποφάσεις του Συμβουλίου  της Λισσαβώνας (2000), το οποίο στην προοπτική του 2010, έθεσε το στόχο της βιώσιμης ανάπτυξης, της πλήρους απασχόλησης και της κοινωνικής συνοχής.

Η ΕΣΑ είναι διπλά χρήσιμη. Προσφέρει στα Κράτη-Μέλη ένα πλαίσιο για το συντονισμό των εθνικών πολιτικών. Προσφέρει επίσης ένα σύνολο προτεραιοτήτων με σκοπό τον προσανατολισμό των επιμέρους δράσεων που αναλαμβάνονται σε εθνικό, περιφερειακό και τοπικό επίπεδο.

Μέθοδος και Προτεραιότητες της ΕΣΑ  

Η ΕΣΑ προβλέπει ένα ετήσιο κύκλο συντονισμού των εθνικών πολιτικών για την απασχόληση. Οι προτεραιότητες ή κατευθυντήριες γραμμές έχουν τριετή ισχύ. Παρέχεται ωστόσο δυνατότητα ετήσιας προσαρμογής, εάν τούτο κριθεί αναγκαίο. Η ετήσια διαδικασία, κατά τρόπο σχηματικό, έχει την ακόλουθη μορφή:

· Κατευθυντήριες γραμμές για την απασχόληση: με πρόταση της Ε. Επιτροπής το Συμβούλιο υιοθετεί τις κοινές προτεραιότητες για την προώθηση της απασχόλησης. Οι τρέχουσες προτεραιότητες εμφανίζονται στο παράρτημα ??

· Εθνικά Σχέδια Δράσης:  τα Κράτη- Μέλη επεξεργάζονται Εθνικά Σχέδια Δράσης τα οποία εξειδικεύουν, σε εθνικό επίπεδο, τις προτεραιότητες της ΕΣΑ.

· Κοινή Έκθεση για την Απασχόληση: Η Ε. Επιτροπή και το Συμβούλιο προβαίνουν στην αξιολόγηση των Εθνικών Σχεδίων Δράσης. Η Κοινή Έκθεση συνιστά τη βάση για την ενδεχόμενη προσαρμογή των κατευθυντήριων γραμμών.

· Συστάσεις:  Το Συμβούλιο, με βάση πρόταση της Ε. Επιτροπής, υιοθετεί Συστάσεις προς τα Κράτη- Μέλη.

Ο ανωτέρω κύκλος συνιστά την ετήσια διαδικασία σχεδιασμού, παρακολούθησης και αξιολόγησης της ΕΣΑ.

Ευρωπαϊκή Στρατηγική για την Καταπολέμηση της Φτώχειας και του Κοινωνικού Αποκλεισμού.

Η Στρατηγική στο πεδίο του κοινωνικού αποκλεισμού θεμελιώθηκε πάνω στην πείρα της ΕΣΑ. Ο σχεδιασμός, η παρακολούθηση και η αξιολόγηση ακολουθούν την ίδια λογική, με μόνη διαφορά ότι τα Εθνικά Σχέδια Δράσης ακολουθούν ένα διετή κύκλο εφαρμογής. Τα τρέχοντα Εθνικά Σχέδια καλύπτουν την περίοδο 2003-2005.

Τα παρόντα Εθνικά Σχέδια θέτουν τους ακόλουθους ευρύτερους στόχους:

· Προώθηση της συμμετοχής στην απασχόληση των ευάλωτων κατηγοριών του πληθυσμού.

· Προώθηση της πρόσβασης όλων στους πόρους, τα δικαιώματα, τα αγαθά και τις υπηρεσίες.

· Δράσεις με σκοπό την πρόληψη του κινδύνου αποκλεισμού.

· Επικέντρωση των δυνάμεων υπέρ των κατηγοριών που είναι εξαιρετικά ευάλωτες.

· Κινητοποίηση όλων των παραγόντων σε κοινοτικό, εθνικό και τοπικό επίπεδο.

Οι Ευρωπαϊκοί Στόχοι για την Κοινωνική Ενσωμάτωση 

Στόχος 1: Προώθηση της συμμετοχής στην απασχόληση και διευκόλυνση της πρόσβασης όλων στους πόρους, τα δικαιώματα,τα αγαθά και τις υπηρεσίες.

1.1. Προώθηση της συμμετοχής στην απασχόληση

Στα πλαίσια της ευρωπαϊκής στρατηγικής για την απασχόληση, και ειδικότερα της υλοποίησης των κατευθυντήριων γραμμών :

α)
Προώθηση της πρόσβασης σε απασχόληση διαρκείας και υψηλής ποιότητας για όλες τις γυναίκες και τους άνδρες οι οποίοι είναι σε θέση να εργασθούν, ιδίως :

-
οργανώνοντας για τα πρόσωπα που ανήκουν στις πλέον ευάλωτες ομάδες του πληθυσμού, πλαισίωση για την απασχόληση και κινητοποιώντας προς τούτο τις πολιτικές κατάρτισης,

· αναπτύσσοντας πολιτικές που ευνοούν το συνδυασμό της επαγγελματικής με την οικογενειακή ζωή, συμπεριλαμβανομένης της φύλαξης των παιδιών και των εξαρτωμένων ατόμων,

· χρησιμοποιώντας τις ευκαιρίες ενσωμάτωσης και απασχόλησης που παρέχει η κοινωνική οικονομία.
β)
Πρόληψη του αποκλεισμού των ατόμων από την αγορά εργασίας  με την βελτίωση της απασχολησιμότητάς τους, μέσω της διαχείρισης των ανθρώπινων πόρων, της οργάνωσης της εργασίας και της δια βίου μάθησης.

1.2. Διευκόλυνση της πρόσβασης όλων σε πόρους, δικαιώματα, αγαθά και υπηρεσίες.

α.  Οργάνωση των συστημάτων κοινωνικής προστασίας ούτως ώστε :
-
να συμβάλλουν στην εξασφάλιση των απαιτουμένων πόρων για μια αξιοπρεπή ζωή, για όλους,

· να υπερνικήσουν τα εμπόδια για την εξεύρεση απασχόλησης, ώστε η πρόσβαση στην απασχόληση να εξασφαλίζει αυξημένο εισόδημα και να ευνοεί τη δυνατότητα επαγγελματικής ενσωμάτωσης.
β. Πρόσβαση στην στέγαση 

Εφαρμογή πολιτικών με στόχο την πρόσβαση όλων σε μια αξιοπρεπή και υγιεινή κατοικία, καθώς και στις απαιτούμενες βασικές υπηρεσίες, λαμβανομένου υπόψη του τοπικού πλαισίου, για μια ομαλή ζωή στην κατοικία αυτή (ηλεκτρικό ρεύμα, νερό, θέρμανση…).
γ . Πρόσβαση στην υγεία και περίθαλψη

Εφαρμογή πολιτικών με στόχο την πρόσβαση όλων στην περίθαλψη που απαιτεί η κατάσταση της υγείας τους και σε περίπτωση εξάρτησης.

 
(ι) εξασφάλιση ισότιμης πρόσβασης σε υπηρεσίες γεωγραφικά. 

 
(ιι) εξασφάλιση μη αποκλεισμών και υψηλής ποιότητας περίθαλψης σε όλους ασχέτως οικονομικής κατάστασης.

δ . Πρόσβαση σε λοιπά αγαθά

Βελτίωση παροχών για τα άτομα σε κίνδυνο κοινωνικού αποκλεισμού και ανάπτυξη υπηρεσιών και υποστηρικτικών δράσεων που θα επιτρέπουν μια ουσιαστική πρόσβαση στην εκπαίδευση, τη δικαιοσύνη και άλλες βασικές δημόσιες και ιδιωτικές υπηρεσίες όπως ο πολιτιστικός τομέας, ο αθλητισμός, η αναψυχή.
Στόχος 2 : Πρόληψη του κινδύνου αποκλεισμού

α) Πλήρης αξιοποίηση του δυναμικού της κοινωνίας της γνώσης και των νέων τεχνολογιών της πληροφόρησης και της επικοινωνίας, μεριμνώντας ώστε κανείς να μην μένει στο περιθώριο και δίνοντας ιδιαίτερη προσοχή στις ανάγκες των ατόμων με αναπηρίες.

β) Υλοποίηση πολιτικών με στόχο την αποφυγή συνθηκών διαβίωσης που μπορούν να οδηγήσουν σε καταστάσεις αποκλεισμού, ιδίως όσον αφορά τις περιπτώσεις υπερχρέωσης, το σχολικό αποκλεισμό ή την απώλεια της στέγης.

γ) Υλοποίηση δράσεων προκειμένου να διαφυλαχθεί η οικογενειακή αλληλεγγύη σε όλες  τις μορφές της.
Στόχος 3: Δράσεις για την υποβοήθηση των πλέον ευάλωτων ατόμων.

α) Προώθηση της κοινωνικής ένταξης των ανδρών και των γυναικών οι οποίοι κινδυνεύουν, ιδίως λόγω της αναπηρίας τους ή του γεγονότος ότι ανήκουν σε μια κοινωνική ομάδα που αντιμετωπίζει ιδιαίτερες δυσκολίες ένταξης.

β) Δράσεις για την εξάλειψη των καταστάσεων κοινωνικού αποκλεισμού που πλήττουν τα παιδιά και παροχή κάθε δυνατότητας για μια επιτυχή κοινωνική ένταξη.

γ) Ανάπτυξη ολοκληρωμένων δράσεων, ιδιαίτερα για περιοχές που αντιμετωπίζουν προβλήματα  αποκλεισμού.
Στόχος 4: Κινητοποίηση του συνόλου της κοινωνίας

α.   Προώθηση της συμμετοχής και αντιπροσώπευσης των αποκλεισμένων ατόμων 

β. Κινητοποίηση εθνικών, περιφερειακών και τοπικών αρχών προκειμένου να ενσωματώσουν στις πολιτικές τους δράσεις για την καταπολέμηση του Κοινωνικού Αποκλεισμού.

γ. Προώθηση του διαλόγου μεταξύ όλων των αρμόδιων φορέων (κοινωνικών εταίρων, ΜΚΟ, κοινωνικών υπηρεσιών) και ενθάρρυνση της συμμετοχικότητας και ενεργοποίησης του συνόλου των πολιτών. 

Η Τοπική Διάσταση των Ευρωπαϊκών Στρατηγικών.

Η Ευρωπαϊκή Στρατηγική για την Απασχόληση και την Καταπολέμηση του Κοινωνικού Αποκλεισμού ενθαρρύνει, με πολλαπλές αναφορές, την ανάληψη δράσης σε τοπικό επίπεδο. Ωστόσο, η  σημασία της τοπικής διάστασης δεν αναδεικνύεται από το γεγονός και μόνο  ότι αυτή αναγνωρίζεται στα κείμενα των κατευθυντήριων γραμμών. Η κύρια συμβολή συνίσταται στην προτεινόμενη Μέθοδο προγραμματικής δράσης.   

Η μεγάλη συνεισφορά της Κοινοτικής προσέγγισης είναι ότι αυτή προσφέρει ένα συνεκτικό πλαίσιο για το συντονισμό των δράσεων σε ευρωπαϊκή κλίμακα. Σε χώρες με συγκεντρωτική διοικητική δομή, όπως είναι η Ελλάδα, η κοινοτική μέθοδος ενισχύει τις πρωτοβουλίες που αναλαμβάνονται από τους περιφερειακούς παράγοντες του κοινωνικού και οικονομικού ιστού της χώρας.

Ο προγραμματικός χαρακτήρας της κοινοτικής στρατηγικής, προβάλλοντας την αναγκαιότητα της τοπικής δράσης, ενισχύει τη δημιουργία Συμπράξεων σε περιφερειακό και τοπικό επίπεδο. Η προσέγγιση «από τη βάση προς την κορυφή» μπορεί να θεωρηθεί ως η ειδική προστιθέμενη αξία της κοινοτικής μεθόδου στο πεδίο της απασχόλησης και της κοινωνικής ένταξης.

ΜΕΡΟΣ ΤΡΙΤΟ: ΒΑΣΙΚΕΣ ΕΝΝΟΙΕΣ ΚΑΙ ΟΡΙΣΜΟΙ

Κοινωνικός Αποκλεισμός

Είναι γεγονός ότι στις σύγχρονες κοινωνίες, όπως αυτές των χωρών – μελών της Ευρωπαϊκής Ένωσης που γίνονται ολοένα και περισσότερο σύνθετες, οι αιτίες που οδηγούν στην περιθωριοποίηση ατόμων ή/ και ομάδων πληθυσμού (αλλά ακόμη και περιοχών) από τις συναλλαγές, διαδικασίες και τα κοινωνικά δικαιώματα που συνιστούν την κοινωνική ένταξη, αυξάνονται και διαφοροποιούνται συνεχώς.  Μονοδιάστατοι συσχετισμοί, όπως αυτός της φτώχειας και κοινωνικής περιθωριοποίησης, δεν ισχύουν πια όπως ίσχυαν παλαιότερα.  Ακόμη και εκείνοι που έχουν μία «καλοπληρωμένη» εργασία υποφέρουν από ανασφάλειες όσον αφορά το μέλλον τους και αρχίζουν να συνειδητοποιούν ότι δεν αποκλείεται ακόμη και αυτοί να βρεθούν ξαφνικά σε αδύναμη οικονομική θέση.

Οι νέες καταστάσεις φτώχειας και περιθωριοποίησης υπερβαίνουν την παραδοσιακή έννοια της φτώχειας–ανέχειας και αντανακλούν σε καταστάσεις σύνθετες και ανομοιογενείς και δεν περιορίζονται στην ανεπάρκεια εισοδήματος και μόνο.  Πράγματι, πληθώρα σχετικών μελετών και ερευνών επιβεβαιώνουν ότι ένα ολοένα και μεγαλύτερο τμήμα του πληθυσμού των σύγχρονων κοινωνιών υποφέρει από στερήσεις σε πολλαπλούς τομείς, όπως απασχόληση, στέγαση, υγεία, εκπαίδευση, κοινωνική ζωή, κ.α. και κατά συνέπεια αντιμετωπίζουν σε μόνιμη βάση προβλήματα οικονομικής και κοινωνικής ένταξης.  Και βέβαια οι στερήσεις αυτές τείνουν να είναι αλληλένδετες και να δρουν σωρευτικά τόσο σε ομαδικό όσο και σε ατομικό επίπεδο.  Η εμφάνιση των καταστάσεων αυτών έφεραν στο προσκήνιο και την ανάγκη ορισμού τους.  Έτσι υιοθετήθηκε και επικράτησε ο όρος «Κοινωνικός Αποκλεισμός», ο οποίος κρίθηκε ότι ανταποκρίνεται στον πολυδιάστατο χαρακτήρα των νέων αυτών καταστάσεων κοινωνικής περιθωριοποίησης.

Α. Διάκριση μεταξύ «Φτώχειας» και «Κοινωνικού Αποκλεισμού»

Η Φτώχεια μπορεί να θεωρηθεί ως η υλική διάσταση του «Κοινωνικού Αποκλεισμού» που αφορά στην ανεπάρκεια των διαθέσιμων οικονομικών πόρων, η οποία εμποδίζει το άτομο/ νοικοκυριό να προσεγγίσειৌτο μέσο επίπεδο διαβίωσης και ποιότητας ζωής μίας συγκεκριμένης κοινωνίας.

Ο όρος Κοινωνικός Αποκλεισμός είναι ευρύτερος αυτού της φτώχειας.  Περιλαμβάνει, μεταξύ άλλων, τόσο τις αιτίες όσο και τα αποτελέσματα της φτώχειας.  Συνδέεται με τη συσσωρευμένη στέρηση σε διάφορους σημαντικότατους τομείς της ανθρώπινης δραστηριότητας: εργασία, εκπαίδευση, οικογένεια καi άτυπα δίκτυα, κατανάλωση αγαθών και υπηρεσιών, επικοινωνία, δημόσιες και άλλες κοινοτικές δομές, πολιτική συμμετοχή, ελεύθερος χρόνος και ψυχαγωγία.

Β.  «Λειτουργικός» Ορισμός του Κοινωνικού Αποκλεισμού
Το να αισθάνεται κάποιος ότι αποτελεί μέλος μιας κοινωνίας, εξαρτάται από τη συμμετοχή του στα παρακάτω τέσσερα κύρια συστήματα/ διαδικασίες, τα οποία καθορίζουν τις βασικές λειτουργίες και την εν γένει πορεία μιας κοινωνίας.

· Αστική ενσωμάτωση σημαίνει αναγνώριση της ιδιότητας του πολίτη σε μία    δημοκρατική κοινωνία. 

· Οικονομική ενσωμάτωση σημαίνει πρόσβαση στην απασχόληση και ένταξη σε μία ευρύτερη οικονομική λειτουργία.

· Κοινωνική ενσωμάτωση σημαίνει πρόσβαση στην κρατική βοήθεια χωρίς στιγματισμό.

· Διαπροσωπική ενσωμάτωση σημαίνει το να έχει κάποιος οικογένεια, φίλους, γείτονες και κοινωνικά δίκτυα.

Ο Κοινωνικός Αποκλεισμός μπορεί να εκληφθεί ως η κατάρρευση ή δυσλειτουργία ενός ή περισσότερων εκ των προαναφερόμενων κύριων συστημάτων και διαδικασιών που εγγυώνται την κοινωνική ενσωμάτωση του ατόμου.  Θεωρείται, δηλαδή, ως μια κατάσταση αποξένωσης ατόμων ή/ και ομάδων από ένα ή περισσότερους κύριους μηχανισμούς της κοινωνίας. 

Γ. «Σχηματική» απεικόνιση του κοινωνικού αποκλεισμού:

Κοινωνικός Αποκλεισμός = Αποξένωση από

Αγορά εργασίας                  Κράτος          Οικογένεια  & άλλα άτυπα κοινωνικά δίκτυα
Κύριοι Παράγοντες/ Διαδικασίες που οδηγούν διαφορετικές κατηγορίες ατόμων σε κατάσταση Κοινωνικού Αποκλεισμού:

α. Καθαρά οικονομικοί παράγοντες

Ενδεικτικά:

· Άτομα χωρίς εργασία.

· Νεοεισερχόμενοι στην αγορά εργασίας, ιδιαίτερα εκείνοι με χαμηλά προσόντα.

· Εκείνοι που έχουν χάσει την εργασία τους, ιδιαίτερα τα άτομα άνω των 45 ετών.

·    Άτομα που ζουν σε περιοχές όπου είναι ελάχιστες οι ευκαιρίες εξεύρεσης εργασίας.

β. Παράγοντες που σχετίζονται με σωματικές αναπηρίες ή ψυχικές ασθένειες, όπου η κατάσταση του ατόμου υπονομεύει την οικονομική και κοινωνική «αγοραστική» του δύναμη.

Ενδεικτικά:

·  Άτομα με αισθητήριες ή/ και κινητικές αναπηρίες.

· Οι ψυχικά πάσχοντες.

· Άτομα εθισμένα στα ναρκωτικά.

· Άτομα μεγάλης ηλικίας που ζουν μόνα.

γ. Παράγοντες που σχετίζονται με ιδρυματικούς διαχωρισμούς.

Ενδεικτικά:

· Φυλακισμένοι ή πρώην φυλακισμένοι.

· Ασθενείς ή πρώην ασθενείς Ψυχιατρικών Νοσοκομείων.

· Παραβάτες νέοι (σε ηλικία) που έχουν ζήσει σε ιδρύματα (ορφανοτροφεία, αναμορφωτήρια κ.λ.π.).

δ. Παράγοντες που σχετίζονται με την εθνότητα ή/ και πολιτισμικές ιδιαιτερότητες, και κατ’ επέκταση με τη στέρηση ή περιορισμό βασικών δικαιωμάτων μέσα από διάφορους τρόπους (όπως γεωγραφικός αποκλεισμός κ.λ.π.).

 Ενδεικτικά:

· Μετανάστες, κυρίως από τις Ανατολικές χώρες.
· Τσιγγάνοι κ.α.
· Άλλες μειονότητες. 
· Άστεγοι.
ε. Παράγοντες που σχετίζονται με τις διακρίσεις λόγω φύλου, όπως η ύπαρξη παραδοσιακών αντιλήψεων και στερεοτύπων.

Ενδεικτικά:

· Γυναίκες με επαγγελματικά προσόντα/ δεξιότητες που παραδοσιακά θεωρούνται ως αποκλειστικά προσόντα/ επαγγέλματα των ανδρών.
· Γυναίκες επιφορτισμένες με παραδοσιακούς ρόλους (π.χ. φροντίδα εξαρτημένων ατόμων).
· Γυναίκες (αρχηγοί) μονογονεϊκών οικογενειών.
στ. Παράγοντες που σχετίζονται με τις γεωγραφικές συνθήκες (γεωμορφολογικά και γεωοικονομικά χαρακτηριστικά) και τα πληθυσμιακά χαρακτηριστικά. 

Ενδεικτικά:

·   Ορεινές περιοχές.
·   Απομακρυσμένες περιοχές (αγροτικές, νησιωτικές).
·   Υποβαθμισμένες αστικές περιοχές.
·   Περιοχές βιομηχανικής παρακμής.
·   Περιοχές με υψηλή συγκέντρωση ειδικών πληθυσμιακών ομάδων.
Επισημαίνεται ότι οι διαχωριστικές γραμμές ανάμεσα στους διάφορους παράγοντες/ διαδικασίες που δημιουργούν ή/ και διατηρούν το φαινόμενο δεν είναι πάντοτε σαφείς. Γιατί οι παράγοντες αυτοί επιδρούν συνήθως σωρευτικά για πολλές από τις κατηγορίες των ατόμων που αναφέρονται πιο πάνω και επομένως δρουν πολύ πιο σύνθετα, υπερβαίνοντας τις διαχωριστικές γραμμές μεταξύ των διαφόρων παραγόντων.
Αποκλεισμός από την Αγορά Εργασίας

Ο Αποκλεισμός από την Αγορά Εργασίας θεωρείται ως η επαχθέστερη συνέπεια – και ταυτόχρονα μία από τις κύριες αιτίες – κοινωνικού αποκλεισμού.  Και βέβαια συγκαταλέγεται μεταξύ των προβλημάτων εκείνων τα οποία απασχολούν ολοένα και περισσότερο την Ευρωπαϊκή Ένωση και τα Κράτη Μέλη της. 

Είναι γενικά παραδεκτό ότι στη σύγχρονη εποχή η αγορά εργασίας είναι ευρύτατα κατατμημένη, ενώ παρατηρείται το φαινόμενο να αντιμετωπίζει με διαφορετικό και τις περισσότερες φορές άνισο τρόπο δυνητικά ομοιογενείς παραγωγικά ανθρώπους. Στην καθημερινή πρακτική, ο αποκλεισμός και οι διακρίσεις στην αγορά εργασίας εκφράζεται με ανεργία, με περιστασιακή απασχόληση, με χαμηλές αμοιβές, με αποθάρρυνση και αεργία.  Έτσι, παρατηρείται το φαινόμενο διάσπασης του ενεργού πληθυσμού μεταξύ ενταγμένων και αποκλεισμένων από την αγορά εργασίας, φαινόμενο που τα τελευταία χρόνια διευρύνεται συνεχώς.  Και βέβαια, η στέρηση από τη δυνατότητα πρόσβασης στο κοινωνικό αγαθό της εργασίας, οδηγεί και σε διαδικασίες αποστέρησης πρόσβασης σε μια σειρά άλλους τομείς της κοινωνικής δραστηριότητας και ειδικότερα στην αποστέρηση από ένα μεγάλο εύρος δημοσίων αγαθών και υπηρεσιών.

Στο σημείο αυτό θα πρέπει να επισημανθεί ότι ο όρος «αποκλεισμός από την αγορά εργασίας» δεν πρέπει να ταυτίζεται με την μακροχρόνια ανεργία.  Και αυτό γιατί ο άνεργος λόγω κοινωνικού αποκλεισμού διαφέρει από τον άνεργο λόγω δυσμενούς οικονομικής συγκυρίας και έλλειψης επαρκώς θέσεων απασχόλησης.  Η διαφορά αυτή καθίσταται σαφής, εάν ληφθεί υπόψη το γεγονός ότι όταν τα άτομα ευπαθών κοινωνικών ομάδων κατορθώνουν να ενταχθούν στην τυπικά αγορά εργασίας, σύμφωνα και με επίσημες μελέτες και εκτιμήσεις, καταλαμβάνουν συνήθως υποδεέστερες θέσεις εργασίας (χαμηλά αμειβόμενες), ενώ είναι τα πρώτα άτομα που χάνουν την εργασία τους με την αλλαγή της οικονομικής συγκυρίας. 

Οι μέχρι σήμερα διαθέσιμες γνώσεις και στατιστικές ενδείξεις, υποδεικνύουν ότι η έλλειψη ευκαιριών πρόσβασης στην τυπική αγορά εργασίας είναι αποτέλεσμα, μεταξύ άλλων, των παρακάτω κύριων συνθηκών και παραγόντων:

· Ποσοτική και ποιοτική αναντιστοιχία ανάμεσα στην προσφορά και ζήτηση στην αγορά εργασίας.

· Έλλειψη βασικών επαγγελματικών προσόντων και δεξιοτήτων, λόγω ανεπαρκούς ένταξης στο εκπαιδευτικό σύστημα.

· Στέρηση ή μείωση επαρκών προσόντων ή δεξιοτήτων, λόγω σωματικής, ψυχικής ή νοητικής μειονεξίας.

· Διακρίσεις και στερεοτυπικές προκαταλήψεις, κυρίως λόγω πολιτισμικών, φυλετικών και θρησκευτικών ιδιαιτεροτήτων αλλά και λόγω «φύλου».

· Κοινωνικός στιγματισμός.

· Έλλειψη απρόσκοπτης επικοινωνίας με το ευρύτερο περιβάλλον και άγνοια των θεσμών που ενημερώνουν για τις συνθήκες στην αγορά εργασίας και διαμεσολαβούν για την εξεύρεση απασχόλησης.

· Έλλειψη διευκολύνσεων πρόσβασης στην αγορά εργασίας αλλά και διευκολύνσεων για τη διατήρηση της θέσης εργασίας.

Βέβαια, οι προαναφερθείσες συνθήκες εμφανίζονται πολύ συχνά συσσωρευμένες και απειλούν ιδιαίτερα ορισμένες ομάδες του πληθυσμού.  Για το λόγο αυτό απαιτούν και διαφορετικές στρατηγικές καταπολέμησης του φαινομένου του αποκλεισμού από την αγορά εργασίας.

Βασικές Διαπιστώσεις

Ο Κοινωνικός Αποκλεισμός:
· Είναι ένα πολυδιάστατο φαινόμενο, με την έννοια ότι τα άτομα ή οι ομάδες που αντιμετωπίζουν κίνδυνο κοινωνικού αποκλεισμού συνήθως δεν έχουν στέρηση μόνο σε ένα τομέα, αλλά η αποστέρηση αυτή συνδέεται και με αποστερήσεις σε άλλους τομείς.

Για το λόγο αυτό απαιτεί μία συνολική προσέγγιση και διαρθρωτικού χαρακτήρα παρεμβάσεις.  Απαιτεί, δηλαδή, ένα συνδυασμό οικονομικών και κοινωνικών πολιτικών και μέτρων πρόληψης και επανένταξης, ανάλογα με την ποικιλία και πολυπλοκότητα των καταστάσεων που επικρατούν σε επίπεδο χώρας, περιφέρειας ή τοπικής κοινωνίας.

· Είναι ένα φαινόμενο που χαρακτηρίζεται από σχετικότητα, με την έννοια ότι ορίζεται από το εκάστοτε επίπεδο και τις συνθήκες διαβίωσης που επικρατούν σε μία χώρα, περιφέρεια ή συγκεκριμένη γεωγραφική περιοχή.  Πέραν τούτου, βιώνεται και εκλαμβάνεται διαφορετικά ανάλογα με την κουλτούρα, τα πρότυπα, τις προσδοκίες και τους κανόνες κάθε κοινωνίας.

Για το λόγο αυτό ο ακριβής προσδιορισμό των διαστάσεων του φαινομένου θα πρέπει να βασίζεται καταρχήν στην «τοπική προσέγγιση».

· Αντανακλά σε μια δυναμική διαδικασία, με την έννοια ότι εμπλέκει αλληλοεξαρτώμενες καταστάσεις και εμπειρίες που αφορούν όλες τις πτυχές της ζωής.

Η απώλεια εργασίας (ανεργία), αυτή καθεαυτή, δεν αποτελεί έκφραση του κοινωνικού αποκλεισμού.  Όμως, η μακροχρόνια ανεργία συνοδευόμενη από φτώχεια, κακή υγεία και χαμηλό αίσθημα αυτοπεποίθησης, οδηγούν σωρευτικά σε κοινωνικό αποκλεισμό.

· Ειδικότερα, ο αποκλεισμός από την αγορά εργασίας, μπορεί να είναι το αθροιστικό αποτέλεσμα μιας σειράς στερήσεων από τα παρεχόμενα στον μέσο πολίτη οικονομικά, κοινωνικά, πολιτιστικά και λοιπά αγαθά, συμπεριλαμβανομένων και των αγαθών υγείας.  Για το λόγο αυτό, ο αποκλεισμός από την αγορά εργασίας θεωρείται ως η σημαντικότερη πτυχή του πολυδιάστατου και πολυσήμαντου φαινομένου του κοινωνικού αποκλεισμού.

 Οι παραπάνω βασικές διαπιστώσεις οδηγούν στο συμπέρασμα ότι η διαμόρφωση μιας στρατηγικής για την αντιμετώπιση του αποκλεισμού και την προώθηση της απασχόλησης των ατόμων ευπαθών κοινωνικών ομάδων είναι αναγκαίο να περιλαμβάνει όχι μόνο μέτρα που είναι συνδεδεμένα με την απασχόληση, αλλά και ευρύτερες παρεμβάσεις υπέρ μιας συνολικής ένταξης των ατόμων αυτών στην κοινωνία εν γένει.

Συνέπειες του Κοινωνικού Αποκλεισμού

Για το άτομο ή/ και τις διάφορες ομάδες του πληθυσμού, οι συνέπειες της συσσώρευσης διάφορων αποστερήσεων σε σημαντικούς τομείς της ανθρώπινης δραστηριότητας, είναι ότι μένουν απ’ έξω ή στο περιθώριο μιας γενικότερης ευημερίας.  Αυτές εντοπίζονται κυρίως στην εξάρτηση του ατόμου από τα επιδόματα κοινωνικής πρόνοιας, σε ένα χαμηλό επίπεδο ζωής ή/ και σε μειωμένες προσδοκίες καθώς και στο στιγματισμό του ατόμου.

Οι συνέπειες αυτές με τη σειρά τους υπονομεύουν την ικανότητα του ατόμου που πλήττεται να συμμετέχει παραγωγικά σε μία εξελισσόμενη οικονομία, επιβραδύνοντας έτσι και την οικονομική ανάπτυξη, δεδομένου ότι το κόστος της κρατικής υποστήριξης των αποκλεισμένων ατόμων, μέσω επιδομάτων κ.λ.π., περιορίζει τους πόρους που θα μπορούσαν να διατεθούν για παραγωγικές επενδύσεις.  Κα βέβαια όσο αυξάνεται ο αριθμός του πληθυσμού που αποκλείεται από τον τρόπο ζωής που απολαμβάνουν οι πολλοί, αυξάνεται και ο κίνδυνος διατάραξης της κοινωνικής συνοχής μιας κοινωνίας.

Γενικότερα, ο αποκλεισμός μπορεί να υφίσταται σε ατομικό, ομαδικό (π.χ. εθνικές ή φυλετικές μειονότητες) ή γεωγραφικό επίπεδο (π.χ. Κοινότητα / Δήμος) .  Και στα τρία επίπεδα, η φύση και ο βαθμός του είναι σχετικά μετρήσιμα, ανάλογα με τις ιδιαιτερότητες του εκάστοτε περιβάλλοντος και ανάλογα βέβαια με το πώς προσδιορίζεται ή τι σημαίνει για τις τοπικές αρχές να συμμετέχει και να ανήκει κάποιος στην κοινότητα/πόλη/ευρύτερη περιοχή. Σε τοπικό επίπεδο, για παράδειγμα, οι συνέπειες του Κοινωνικού Αποκλεισμού μπορεί να αφορούν στη διατάραξη της ισορροπίας δυνάμεων  ανάμεσα στο άτομο ή την κοινότητα και στις αρμόδιες για την λήψη κοινωνικών και οικονομικών αποφάσεων αρχές.  Αυτό μπορεί να συμβεί για δύο κυρίως λόγους: είτε επειδή το άτομο δεν μπορεί να εκπροσωπήσει σωστά τον εαυτό του, είτε γιατί οι πόροι του (χρόνος, χρήματα, κ.α.) δεν του επιτρέπουν την ενεργή συμμετοχή του στη διαδικασία λήψης αποφάσεων.

Ζητήματα αντιμετώπισης του Κοινωνικού Αποκλεισμού και προώθησης της απασχόλησης ειδικών πληθυσμιακών ομάδων σε τοπικό επίπεδο.

Είναι προφανές ότι το πρόβλημα του Κοινωνικού Αποκλεισμού και ειδικότερα των διακρίσεων στην αγορά εργασίας, χρειάζεται να αντιμετωπίζεται σε διάφορα επίπεδα, ανάλογα με τη φύση των αναγκών. Σε μια χώρα σαν την Ελλάδα η διαμόρφωση πολιτικής και ο παραμερισμός των θεσμικών εμποδίων στον τομέα αυτό είναι αρμοδιότητα της κεντρικής διοίκησης και επομένως εξασφαλίζεται σε εθνικό επίπεδο.  Παρά ταύτα, για την αντιμετώπιση συγκεκριμένων προβλημάτων κοινωνικο-οικονομικής (επαν-) ένταξης ατόμων σε συγκεκριμένες γεωγραφικές περιοχές, είναι απαραίτητο να ακολουθείται μια ολοκληρωμένη εφαρμογή μέτρων σε γεωγραφική βάση που να ανταποκρίνεται στις ιδιαίτερες ανάγκες των τοπικών κοινωνιών, χωρίς να παρα᜜νωρίζεται η σημασία υπερ-τοπικού χαρακτήρα μέτρων και ενεργειών για την αντιμετώπιση των προβλημάτων αυτών. 

Προκειμένου, όμως, να διαμορφωθούν και να αποφασιστούν τα κατάλληλα μέτρα και κατά συνέπεια να σχεδιαστούν οι κατάλληλες δράσεις για την καταπολέμηση του κοινωνικού αποκλεισμού και την προώθηση της απασχόλησης ευπαθών πληθυσμιακών ομάδων, είναι αναγκαίο να υπάρχει μια σαφής εικόνα όσον αφορά στη φύση και την έκταση των προβλημάτων, στις διάφορες μορφές που συναντώνται, καθώς και στις τάσεις και τις προοπτικές τους. 

Στο πλαίσιο αυτό, είναι προφανές ότι απαιτείται η συμμετοχή και στενή συνεργασία όλων των συνεπλεκομένων και συναρμοδίων φορέων στο τοπικό επίπεδο. Αυτό αφορά τόσο την Τοπική Αυτοδιοίκηση όσο και τους κοινωνικούς εταίρους καθώς και τους φορείς του ιδιωτικού τομέα, συμπεριλαμβανομένου και του μη κερδοσκοπικού τομέα.  Κυρίως, όμως, τα προβλήματα που επιφέρει ο Κοινωνικός Αποκλεισμός, δεν μπορούν να αντιμετωπιστούν χωρίς την πλήρη συμμετοχή των ιδίων ενδιαφερομένων ευάλωτων κοινωνικών ομάδων στις διαδικασίες της κοινωνικο-οικονομικής ένταξης. 

Πέραν τούτου, ο πολυδιάστατος χαρακτήρας των δράσεων που απαιτεί η καταπολέμηση του κοινωνικού αποκλεισμού προϋποθέτει μια διευρυμένη διαθεσμική συνεργασία των εμπλεκόμενων αρχών και φορέων.  Είναι αναγκαίο επομένως να ενισχυθεί η συνεργασία των κεντρικών και περιφερειακών διοικήσεων και φορέων με τους τοπικούς φορείς.

Με βάση τα παραπάνω αναδεικνύονται δύο βασικές ανάγκες. Η πρώτη ανάγκη αφορά στην οργάνωση ικανών μηχανισμών ανίχνευσης, ανάλυσης και καταγραφής των προβλημάτων που αντιμετωπίζουν και των ιδιαιτεροτήτων που εμφανίζουν οι κοινωνικά αποκλεισμένες ομάδες σε μια συγκεκριμένη γεωγραφική περιοχή. 

Στο πλαίσιο αυτό, είναι αναγκαίο:

· Να διερευνηθούν η έκταση και οι μορφές κοινωνικού αποκλεισμού και να εντοπιστούν οι κοινωνικές ομάδες που υφίστανται κοινωνικό αποκλεισμό και ειδικότερα αποκλεισμό από την αγορά εργασίας, καθώς και να προσδιοριστεί το στατιστικό τους μέγεθος (βλέπε Υποέργο 2).

·    Να αναλυθούν ενδελεχώς οι συνθήκες που συνδέονται με την έλλειψη ευκαιριών πρόσβασης στην αγορά εργασίας, τόσο από την πλευρά της ζήτησης όσο και από την πλευρά της προσφοράς (βλέπε Υποέργα 4, 7 & 8).

· Να καταγραφούν οι υφιστάμενες δομές, υπηρεσίες και πρωτοβουλίες που σχετίζονται εν δυνάμει, με την υποστήριξη των ευπαθών κοινωνικών ομάδων και να αναδειχθεί ο ρόλος τους, οι αρμοδιότητες τους και το επίπεδο παρέμβασής τους. (βλέπε Υποέργο 3).

· Να εντοπιστούν οι κατάλληλες πολιτικές και διαδικασίες για την ένταξη των ευπαθών κοινωνικών ομάδων στην τοπική κοινωνία και ειδικότερα στην τοπική (και ευρύτερη) αγορά εργασίας (βλέπε Υποέργα 5 & 9).

Η δεύτερη ανάγκη αφορά στη διαμόρφωση, ενός στρατηγικού σχεδίου δράσης για την προώθηση της απασχόλησης στο τοπικό επίπεδο (βλέπε Υποέργο 5).  Το σχέδιο αυτό θα πρέπει να περιλαμβάνει, μεταξύ άλλων, τα αναγκαία μέτρα και ενέργειες για την κάλυψη των ιδιαίτερων αναγκών των ευπαθών κοινωνικών ομάδων στη συγκεκριμένη περιοχή, όπως αυτές θα έχουν προκύψει με βάση την προαναφερθείσα διερεύνηση και καταγραφή.  Στο σχέδιο αυτό θα πρέπει να προβλέπονται επίσης και οι κατάλληλες δομές και διαδικασίες οργάνωσης, εφαρμογής, παρακολούθησης και αξιολόγησης των ενεργειών και δράσεων.

ΜΕΡΟΣ ΤΕΤΑΡΤΟ: ΤΟ ΠΛΑΙΣΙΟ-ΟΔΗΓΟΣ ΔΙΑΔΙΚΑΣΙΩΝ ΓΙΑ ΤΗΝ ΔΙΕΡΕΥΝΗΣΗ ΚΑΙ ΑΝΑΛΥΣΗ ΤΩΝ ΑΝΑΓΚΩΝ ΚΑΙ ΙΔΙΑΙΤΕΡΟΤΗΤΩΝ ΤΩΝ ΕΙΔΙΚΩΝ ΠΛΗΘΥΣΜΙΑΚΩΝ ΟΜΑΔΩΝ ΣΕ ΤΟΠΙΚΟ ΕΠΙΠΕΔΟ
Το πλαίσιο διερεύνησης

Σε αυτό το μέρος παρουσιάζεται το πλαίσιο-διερεύνησης και ανάλυσης του προφίλ του κοινωνικού αποκλεισμού, στη μορφή ενός οδηγού των διαδικασιών που θα πρέπει να διερευνηθούν σε τοπικό επίπεδο. Οι διαδικασίες αυτές αποτελούν αναπόσπαστο μέρος της «Τοπικής Προσέγγισης» για την καταπολέμηση των διακρίσεων και των ανισοτήτων στην αγορά εργασίας και κατ’ επέκταση για την ανάληψη δράσης με στόχο την προώθηση της απασχόλησης των πληθυσμιακών ομάδων που πλήττονται ή απειλούνται από αποκλεισμό από την αγορά εργασίας. 

Στο πλαίσιο αυτό, οι διαδικασίες που θα πρέπει να ακολουθηθούν κρίνονται καθοριστικές γιατί η «Τοπική Προσέγγιση» δεν αποτελεί μια στατική διαδικασία που εξαντλείται στην εκπόνηση μιας απλής μελέτης ανίχνευσης αναγκών και προσδιορισμού δράσεων. Θα πρέπει να γίνει κατανοητό από όλους τους εμπλεκόμενους φορείς στο τοπικό επίπεδο ότι η «Τοπική Προσέγγιση» αποτελεί στην ουσία τον μηχανισμό συγκέντρωσης, επεξεργασίας και αξιολόγησης των απαραίτητων στοιχείων σε τοπικό επίπεδο, της αναγνώρισης των ειδικών προβλημάτων και αναγκών και της αξιοποίησης όλων αυτών των δεδομένων που προκύπτουν μέσω της διαμόρφωσης ενός σχεδίου δράσης ικανού να ανταποκριθεί στις υπαρκτές ανάγκες του εκάστοτε τοπικού επιπέδου.  

Σχηματικά, το πλαίσιο διερεύνησης του προφίλ του κοινωνικού αποκλεισμού σε τοπικό επίπεδο διαρθρώνεται στους παρακάτω βασικούς άξονες-διαδικασίες διερεύνησης:

· Διαδικασίες διερεύνησης

                 - Ορισμός των πεδίων της έρευνας

                 - Διαδικασίες διενέργειας των ερευνών

                 - Επεξεργασία και ανάλυση των δεδομένων

Με βάση τα παραπάνω, τα ερωτήματα που προκύπτουν είναι:

· Ερωτήματα για το σχεδιασμό διαγνωστικών ερευνών- του πεδίου έρευνας 

· προσδιορισμός του πληθυσμού που επηρεάζεται

· ποιες οι κοινωνικά ευάλωτες ομάδες 

· ποια η βαρύτητα της κάθε ομάδας 

· ποιες οι  υπάρχουσες πληροφορίες – ποιες οι πηγές πληροφοριών

· ποια η φύση των πληροφοριών και δεδομένων που πρέπει να συλλεχθούν
Πλαίσιο Ανάλυσης και Δείκτες

Ομάδες – στόχοι και παράγοντες που οδηγούν στον κοινωνικό αποκλεισμό

Οι οικονομικοί και κοινωνικοί παράγοντες ή πεδία που μπορεί να οδηγήσουν ή να συντελέσουν στον κοινωνικό αποκλεισμό μπορεί να είναι τα ακόλουθα: υγεία, εκπαίδευση, απασχόληση, φτώχεια (χαμηλό εισόδημα), στέγαση, ένδεια κ.α.

Από την άλλη πλευρά, κάποιες κοινωνικές ομάδες – στόχοι που είναι ιδιαίτερα ευάλωτες στον κοινωνικό αποκλεισμό δίνονται στον ακόλουθο πίνακα.

Παραδείγματα ομάδων/ στόχων ευάλωτων στον κοινωνικό αποκλεισμό


Στον παρακάτω πίνακα παρουσιάζεται ένα πλαίσιο βάσει του οποίου μπορεί να διερευνηθεί το προφίλ του κοινωνικού αποκλεισμού σε τοπικό επίπεδο, ιδιαίτερα οι διαδικασίες, οι αιτίες και οι μεταξύ τους διασυνδέσεις.  Αν, για παράδειγμα, ένας Δήμος/  Κοινότητα εμφανίζει χαμηλό επίπεδο υγείας, υψηλή ανεργία και χαμηλό εκπαιδευτικό επίπεδο υπάρχει υψηλός κίνδυνος κοινωνικού αποκλεισμού.  Η παρουσία ενός ή περισσότερων από τους παράγοντες του κοινωνικού αποκλεισμού δεν οδηγεί απαραίτητα σε κοινωνικό αποκλεισμό, απλά αυξάνει τις πιθανότητες εμφάνισής του.  Κατά τον ίδιο τρόπο, η ταυτόχρονη συμμετοχή σε μια ή περισσότερες από τις κατηγορίες του παρακάτω Πίνακα, δε σημαίνει απαραίτητα ότι το άτομο θα βιώσει τον αποκλεισμό.

	Παραδείγματα ευάλωτων ομάδων  κοινωνικού αποκλεισμού
	Παραδείγματα παραγόντων /

πεδίων κοινωνικού αποκλεισμού

	
	Υγεία
	Φτώχεια
	Εκπαίδευση
	Απασχόληση
	Επικοινωνία
	Στέγαση 
	κ.λ.π.

	Ηλικιωμένοι
	
	
	
	
	
	
	

	Μειονότητες
	
	
	
	
	
	
	

	Μονογονεϊκές Οικογένειες
	
	
	
	
	
	
	

	Άνεργοι
	
	
	
	
	
	
	

	Χρήστες ουσιών
	
	
	
	
	
	
	

	Πρώην Φυλακισμένοι
	
	
	
	
	
	
	

	Πρόσφυγες
	
	
	
	
	
	
	

	ΑμεΑ
	
	
	
	
	
	
	

	Άστεγοι
	
	
	
	
	
	
	

	Άτομα που βιώνουν φτώχεια
	
	
	
	
	
	
	


Τα ερωτήματα για τον σχεδιασμό των δράσεων 

Για την εφαρμογή δράσεων πολιτικής που θα μειώσουν το επίπεδο μειονεκτικότητας ατόμων από διαφορετικές ομάδες πρέπει να απαντηθούν οι ακόλουθες τέσσερις ερωτήσεις – κλειδιά:

· πώς ορίζεται η μειονεκτικότητα – κοινωνικός αποκλεισμός;

· ποίο κοινωνικό στοιχείο συντελεί σ’ αυτό;

· πώς μπορεί να μετρηθεί το επίπεδο της μειονεκτικότητας

· ποιες πολιτικές και δράσεις πρέπει να εφαρμοστούν για την καταπολέμηση του κοινωνικού αποκλεισμού;

Οι Δείκτες (indicators) ως εργαλεία χάραξης πολιτικής (βλ. Υποέργο 10)

Δείκτες είναι η στατιστική μέτρηση των επιπτώσεων ενός κοινωνικού συμβάντος ή μιας κατάστασης, όπως για παράδειγμα, ο αριθμός των νέων που εγκαταλείπουν το σχολείο σε μια συγκεκριμένη ηλικία, ο αριθμός των ανέργων κ.α.  Η μέτρηση αυτή επιτρέπει– εκτός από τον προσδιορισμό του βάθους και του εύρους του κοινωνικού αποκλεισμού, τον αριθμό των ατόμων που επηρεάζονται απ’ αυτόν και το βαθμό επίδρασης τους- να γίνονται και συγκρίσεις, γεωγραφικά και χρονικά.

Οι δείκτες μπορεί να είναι ποιοτικοί ή ποσοτικοί.  Αν και τα δεδομένα που προέρχονται από τους δείκτες είναι ποσοτικά, μπορούν να εμπλουτιστούν με ποιοτικά δεδομένα, όπως για παράδειγμα με τις ίδιες εμπειρίες των ατόμων που είναι ευάλωτα στον κοινωνικό αποκλεισμό.

Η χρησιμοποίηση διαθέσιμων δεδομένων και δεικτών που ήδη εφαρμόζονται για σχετικές μετρήσεις σε κάποιους Δήμους, μπορεί να φωτίσει περισσότερο τον κοινωνικό αποκλεισμό και τους παράγοντες που οδηγούν σ’ αυτόν.  Οι υπάρχουσες στατιστικές και τα προγράμματα μέτρησης περιέχουν ένα επαρκές φάσμα δεδομένων.  Όμως η επιλογή των δεικτών που θα χρησιμοποιηθούν εξαρτάται από την κατάσταση σε μια συγκε㤍ριμένη περιοχή.  Για το λόγω αυτό, δεν είναι δυνατό να αντιγράψει κανείς το σύστημα που εφαρμόζεται σε κάποιον άλλο Δήμο, χωρίς να το προσαρμόσει στα ιδιαίτερα δεδομένα της περιοχής του.  Θα πρέπει δηλαδή να γίνει η επιλογή ενός ευρέως αποδεκτού συστήματος δεικτών, ύστερα από προσεκτική προετοιμασία σε τοπικό επίπεδο.

2.1 Η Ανάλυση της Τοπικής Οικονομικής και Κοινωνικής Κατάστασης:  Πλεονεκτήματα -Μειονεκτήματα -Προοπτικές

Σημεία- κλειδιά

· Περιγράφω το πρόβλημα και αναζητώ την αρμόδια λύση, συνιστά μία ενιαία διαδικασία. Κατά συνέπεια, η αποτύπωση της κοινωνικής και οικονομικής κατάστασης δεν πρέπει να θεωρείται ως μία  απλή άσκηση στατιστικής διακόσμησης του ΤΣΔΑ.

· Τα ποσοτικά στοιχεία είναι ελάχιστα σε επίπεδο Δήμου. Αυτή είναι η συνήθης εικόνα. Ωστόσο, διαθέτουμε πηγές που ελάχιστα αξιοποιούνται, όπως είναι οι τοπικές υπηρεσίες του ΟΑΕΔ, οι Επιθεωρήσεις Εργασίας, το ΙΚΑ, τα Επιμελητήρια και οι Επαγγελματικές Οργανώσεις.

· Τα ποσοτικά δεδομένα θα πρέπει να συμπληρωθούν με αναλύσεις ποιοτικού χαρακτήρα. ( Μικρά ερωτηματολόγια, Συνεντεύξεις)

· Τα στοιχεία από μόνα τους ελάχιστα συμβάλλουν. Ό,τι προέχει είναι η ερμηνεία τους.

· Το Τμήμα αυτό θα πρέπει να καταλήγει σε μία σαφή εικόνα του φαινομένου της ανεργίας και του κοινωνικού αποκλεισμού, προσδιορίζοντας τις ομάδες στόχους που θα επωφεληθούν από το ΤΣΔΑ.

Αποτύπωση οικονομικής και κοινωνικής κατάστασης

Περιγραφή

Εδώ προέχει η αυστηρή ταξινόμηση των δραστηριοτήτων, με σκοπό να εντοπισθούν τα μειονεκτήματα, τα πλεονεκτήματα και οι προοπτικές της συγκεκριμένης περιοχής. 

· Πληθυσμός: δημογραφικές τάσεις, ηλικιακή διάρθρωση, μετανάστευση

· Τομείς οικονομικής δραστηριότητας: πρωτογενής, δευτερογενής, τριτογενής.

· Κλάδοι οικονομικής δραστηριότητας και μέγεθος επιχειρήσεων

· Αγορά εργασίας: σύνθεση της απασχόλησης, εποχικότητα, υποαπασχόληση, ανεργία, ευάλωτες κατηγορίες του πληθυσμού.

· Τοπικό κράτος: δομές και υπηρεσίες κοινωνικής πολιτικής

· Εκπαιδευτικό δυναμικό: εκπαιδευτικές Μονάδες κατά βαθμίδα και τύπο

· Κοινωνία των πολιτών: χαρακτηριστικά των Φορέων και των δραστηριοτήτων τους.

Κύριες Πηγές (Πρωτογενείς) Διαθέσιμων Στατιστικών Στοιχείων

· ΕΣΥΕ (Γενική Απογραφή Πληθυσμού, Απογραφή Καταστημάτων Εμπορίου και Βιομηχανίας, Έρευνα Εργατικού Δυναμικού, Έρευνα Κενών Θέσεων Εργασίας, κλπ)

· Περιφέρεια και Νομαρχία

· Ερευνητικά Κέντρα

· ΟΑΕΔ

· Επιμελητήρια

· ΙΚΑ

· Επιθεωρήσεις Εργασίας

· Επαγγελματικές Οργανώσεις

· Μελέτες παρελθόντων ετών

Αναφορικά με τις προαναφερθείσες πηγές δεδομένων θα πρέπει να επισημανθούν μια σειρά περιορισμοί και προβλήματα: 

· Η Γενική Απογραφή Πληθυσμού της ΕΣΥΕ παρά το γεγονός ότι μπορεί να παράσχει στατιστικά στοιχεία για τα χαρακτηριστικά του εργατικού δυναμικού, την απασχόληση και την ανεργία, τόσο σε περιφερειακό όσο και σε τοπικό επίπεδο (νομαρχιακό, επίπεδο Δήμου), η ανά δεκαετία συχνότητα διεξαγωγής της την καθιστά χρήσιμη μόνο για την ανάλυση των μακροπρόθεσμων και όχι των μεσοπρόθεσμων ή βραχυπρόθεσμων τάσεων όσον αφορά τα χαρακτηριστικά του εργατικού δυναμικού σε τοπικό και υπερτοπικό επίπεδο. Πέραν τούτου, τα αναλυτικά στοιχεία για την απασχόληση δημοσιεύονται μόνο σε επίπεδο περιφερειών και νομών από την ΕΣΥΕ.

· Η Έρευνα Εργατικού Δυναμικού της ΕΣΥΕ, η οποία διεξάγεται πλέον κάθε τρίμηνο, είναι η πιο πλήρης πηγή στοιχείων για το εργατικό δυναμικό και επιτρέπει την ανάλυση των βραχυπρόθεσμων και μεσοπρόθεσμων τάσεων σε μεγαλύτερο βάθος, κυρίως της προσφοράς εργασίας, σε περιφερειακό επίπεδο. Βασικές αδυναμίες της εν λόγω έρευνας είναι: πρώτον ότι αυτή δεν μπορεί να παράσχει αξιόπιστα στοιχεία σε τοπικό επίπεδο (νομαρχιακό, δημοτικό) και δεύτερον ότι δεν παρέχονται τα απαραίτητα στοιχεία για ανάλυση των χαρακτηριστικών της ζήτησης εργασίας, έστω και σε υπερτοπικό –περιφερειακό επίπεδο. Βέβαια σχετικά πρόσφατα άρχισε να διεξάγεται από την ΕΣΥΕ σε τριμηνιαία βάση η Έρευνα Κενών Θέσεων Εργασίας, η οποία και πάλι δεν παρέχει τα απαραίτητα στοιχεία για την ανάλυση των χαρακτηριστικών της προσφοράς εργασίας σε τοπικό επίπεδο. 

· Τα στοιχεία του ΟΑΕΔ για την εγγεγραμμένη ανεργία, τις κενές θέσεις εργασίας και τις προσλήψεις – απολύσεις, είναι η μόνη διαθέσιμη πηγή η οποία μπορεί硛να παράσχει δεδομένα τόσο για την προσφορά όσο και για τη ζήτηση εργασίας σε τοπικό επίπεδο (κυρίως σε νομαρχιακό και σε κάποιες περιπτώσεις σε επίπεδο Δήμου). Επισημαίνεται ότι ο ΟΑΕΔ καταγράφει την ανεργία και τις κενές θέσεις εργασίας κατά επαγγελματικές κατηγορίες και τις προσλήψεις –απολύσεις κατά κλάδους οικονομικής δραστηριότητας, σε τοπικό επίπεδο το οποίο και προσδιορίζεται από τα όρια ευθύνης των Τοπικών Υπηρεσιών του ΟΑΕΔ.   

Σχετικά με τους περιορισμούς που θέτουν τα στοιχεία του ΟΑΕΔ, θα πρέπει να αναφέρουμε κατ’ αρχήν ότι τα στοιχεία για την απασχόληση καλύπτουν σχεδόν αποκλειστικά την μισθωτή απασχόληση και ως εκ τούτου η παρεχόμενη πληροφόρηση είναι χρήσιμη για την ανάδειξη των τάσεων που επικρατούν κυρίως στον ιδιωτικό τομέα της οικονομίας. Όσον αφορά τα στοιχεία για την ανεργία, επισημαίνεται ότι αυτά περιορίζονται στην εγγεγραμμένη ανεργία που καταγράφεται κατά δήλωση των ιδίων των ανέργων στις Τοπικές Υπηρεσίες του ΟΑΕΔ που αντιστοιχούν στον τόπο κατοικίας τους. Αυτό σημαίνει ότι τα εν λόγω στοιχεία υποεκτιμούν την πραγματική ανεργία, δεδομένου ότι δεν εγγράφονται όλοι οι άνεργοι στις καταστάσεις ανέργων του ΟΑΕΔ. Εγγράφονται συνήθως εκείνοι που έχουν κάποιο κίνητρο, όπως: όσοι στοιχειοθετούν δικαίωμα επιδότησης ή/και δικαίωμα συμμετοχής σε επιδοτούμενα προγράμματα επαγγελματικής κατάρτισης και προώθησης της απασχόλησης.

Εντούτοις, παρά τους προαναφερθέντες περιορισμούς, θεωρείται ότι η ανάλυση των διαστάσεων των τοπικών αγορών εργασίας με βάση τα στοιχεία από τις διαθέσιμες πηγές του ΟΑΕΔ, αποτελεί την καλύτερη δυνατή προσέγγιση για τη διερεύνηση των χαρακτηριστικών της προσφοράς και της ζήτησης εργασίας σε τοπικό και υπερτοπικό επίπεδο, ελλείψει διαθέσιμων στοιχείων από κατάλληλα σχεδιασμένες πρωτογενείς έρευνες. 

Οι προαναφερθείσες αδυναμίες όσον αφορά τα διαθέσιμα στοιχεία, οδηγούν στην ανάγκη διενέργειας πρωτογενών επιτόπιων ερευνών (έρευνες πεδίου), όπως αυτές που σχεδιάστηκαν και υλοποιήθηκαν στο πλαίσιο του προγράμματος ‘Δίκτυο Προώθησης της Απασχόλησης’ και ειδικότερα στο πλαίσιο των Υποέργων 2, 3, & 4. 

Υποέργο 2: «Καταγραφή σε τοπικό επίπεδο των ευπαθών κοινωνικών ομάδων και της   τοπικής ιδιαιτερότητας».

Υποέργο 3: «Καταγραφή σε τοπικό επίπεδο των υπαρχόντων δομών στήριξης ευπαθών κοινωνικά ομάδων, του ρόλου τους, των αρμοδιοτήτων, του επιπέδου παρέμβασης, των αναγκών και των προβλημάτων τους».

Υποέργο 4: «Διερεύνηση της προσφοράς εκ μέρους των επιχειρήσεων θέσεων εργασίας για άτομα ευπαθών κοινωνικά ομάδων-διερεύνηση της προσφοράς εργασίας σε τοπικό επίπεδο»

Δεδομένα ποιοτικού χαρακτήρα

Το στατιστικό υλικό που θα συλλεχθεί, τόσο από τις προαναφερόμενες «Πηγές Διαθέσιμων Στατιστικών Στοιχείων», όσο και από τις «Επιτόπιες Έρευνες» παρέχει μία σχετικά πλήρη, πλην όμως στατική εικόνα που πρέπει να εμπλουτισθεί με τα δεδομένα της οικονομικής και κοινωνικής κατάστασης μιας συγκεκριμένης περιοχής. Κρίνεται επομένως σκόπιμο το στατιστικό υλικό να εμπλουτιστεί και με δεδομένα ποιοτικού χαρακτήρα, τα οποία μπορούν να προκύψουν από ένα περιορισμένο αριθμό συνεντεύξεων με παράγοντες  της οικονομικής και κοινωνικής ζωής της περιοχής. 

Ερμηνεία του Στατιστικού Υλικού

Η ανάγνωση και η ερμηνεία του στατιστικού υλικού θα πρέπει να οδηγήσει σε μία  επιχειρησιακή προσέγγιση με σκοπό τη χάραξη μίας στρατηγικής ανάπτυξης του ανθρώπινου δυναμικού. Αυτό προϋποθέτει ότι οι επεξεργασίες μας οδηγούν στα εξής ευρήματα:

· Εντοπίζονται οι συγκεκριμένες κατηγορίες του πληθυσμού που θα αποτελέσουν τον κορμό των επωφελούμενων του ΤΣΔΑ.

· Η συσχέτιση μειονεκτημάτων και πλεονεκτημάτων επιτρέπει τον εντοπισμό των δυναμικών δραστηριοτήτων που θα αποτελέσουν αντικείμενο στήριξης στο πλαίσιο του Σχεδίου.

2.2  Η φυσιογνωμία των Ομάδων /Στόχων του πληθυσμού

Το τμήμα αυτό ενέχει τις μεγαλύτερες δυσχέρειες. Είναι ίσως το κρισιμότερο κεφάλαιο ενός ΤΣΔΑ. Σ’ αυτή την ενότητα αποτυπώνονται τα συγκεκριμένα χαρακτηριστικά του πληθυσμού των ανέργων και των κατηγοριών που πλήττονται από κοινωνικό αποκλεισμό.
Σημεία –κλειδιά

· πλήρης χαρτογράφηση του επωφελούμενου πληθυσμού

· ποσοτικά δεδομένα και ποιοτικά χαρακτηριστικά των ευάλ粝των κατηγοριών.

Η Φυσιογνωμία του Πληθυσμού /Στόχου

· κατανομή κατά φύλο, ηλικία, επίπεδο εκπαίδευσης.

· Αποτύπωση προσόντων και δεξιοτήτων

· Εντοπισμός άτυπων προσόντων

· Ανάγκες συνοδευτικών μέτρων: παιδικοί σταθμοί, υγεία, κατοικία, συμβουλευτική και προσανατολισμός.

ΠΑΡΑΡΤΗΜΑ Ι

Αγορά Εργασίας: Επίσημοι Ορισμοί

Πληθυσμός Εργάσιμης Ηλικίας (Working Age Population):

Ο προσδιορισμός του πληθυσμού εργάσιμης ηλικίας βασίζεται στον καθορισμό ενός κατώτατου ορίου ηλικίας σύμφωνα με ό,τι επικρατεί για την ελάχιστη υποχρεωτική εκπαίδευση και τη νομοθεσία για την απασχόληση των νέων. Σε πολλές περιπτώσεις ορίζεται και ανώτατο όριο που αποκλείει τους ηλικιωμένους από τον υπολογισμό του ενεργού πληθυσμού. Είναι αλήθεια ότι όσο περισσότερο βιομηχανοποιημένη είναι μια χώρα τόσο μικρότερος είναι ο αριθμός των ηλικιωμένων που συμμετέχουν στην παραγωγική διαδικασία. Συνήθως, σύμφωνα με τους επίσημους ορισμούς, το διάστημα του πληθυσμού εργάσιμης ηλικίας είναι ανοικτό προς τα επάνω κάτι όμως που δεν εμποδίζει ορισμένους μελετητές να υιοθετούν και ανώτατο όριο εάν αυτό υπαγορεύεται από ιδιαίτερες ανάγκες της έρευνάς τους. Ετσι, λόγου χάριν, στην ετήσια έκθεση της Επιτροπής Ευρωπαϊκών Κοινοτήτων Η Απασχόληση στην Ευρώπη υιοθετείται το διάστημα 15-64 ετών ως πληθυσμός εργάσιμης ηλικίας.  

Συνήθως θεωρείται ο πληθυσμός 15-64 ετών. Όμως, το ποσοστό ανεργίας υπολογίζεται με βάση των πληθυσμό 15 και άνω. Παρεμφερής έννοια είναι αυτή του Πληθυσμού Κύριας Ηλικίας (Prime Age Population) που αναφέρεται στα άτομα 25-54 ετών.

Απασχολούμενοι
Η έννοια της απασχόλησης περιλαμβάνει δύο γενικές κατηγορίες εργαζομένων: 
(α) όλους όσοι εργάζονται υπό όρους εξαρτημένης εργασίας (paid employment) και 

(β) όλους όσοι εργάζονται υπό όρους μη εξαρτημένης εργασίας (self employment). 

Η έννοια της εξαρτημένης απασχόλησης περιλαμβάνει όσους εργάζονται έναντι μισθού ή ημερομισθίου σε χρήμα ή σε είδος, ακόμα και εάν ευρίσκονται προσωρινά εκτός της κανονικής τους εργασίας, ενώ η έννοια της μη εξαρτημένης εργασίας περιλαμβάνει όλους όσοι διατηρούν ατομική επιχείρηση με σκοπό το κέρδος ή κάποιο οικογενειακό όφελος που μπορεί να μεταφράζεται σε χρήμα ή σε είδος (π.χ. βοηθοί οικογενειακών επιχειρήσεων).

Σύμφωνα με την Έρευνα Εργατικού Δυναμικού της ΕΣΥΕ ως απασχολούμενοι θεωρούνται όσοι κατά την εβδομάδα αναφοράς του δείγματος δηλώνουν ότι εργάστηκαν μία ώρα και άνω

Άνεργοι

Στην κατηγορία αυτή εντάσσονται συμβατικά όλοι όσοι δεν έχουν εργασία, βρίσκονται στη διαδικασία της αναζήτησης και ταυτόχρονα είναι έτοιμοι και διαθέσιμοι να την αναλάβουν μόλις τους δοθεί.

Άνεργοι Μακράς Διαρκείας

Όσοι άνεργοι βρίσκονται στην κατάσταση αυτή από 12 μήνες και πάνω

Εργατικό Δυναμικό (ή Οικονομικά Ενεργός Πληθυσμός)

Είναι το άθροισμα των απασχολουμένων και των ανέργων

Μη Εργατικό Δυναμικό (ή Οικονομικά μη Ενεργός Πληθυσμός ή Άεργοι)

Όσοι δεν είναι απασχολούμενοι ούτε άνεργοι με την παραπάνω έννοια δηλαδή όσοι δεν έχουν καμία εργασία αλλά και ούτε αναζητούν.

Ποσοστό Ανεργίας

Οι Άνεργοι ως ποσοστό του Εργατικού Δυναμικού (15+)

Ποσοστό Απασχόλησης

Οι Απασχολούμενοι ως ποσοστό του Πληθυσμού Εργάσιμη껌 Ηλικίας (15-64)

ΠΑΡΑΡΤΗΜΑ ΙΙ

ΧΡΗΣΙΜΕΣ ΠΗΓΕΣ ΕΝΗΜΕΡΩΣΗΣ

Ευρωπαϊκή Ένωση

	Οργανισμός
	Ιστοσελίδα

	Ευρωπαϊκή Ένωση

Europa
	http://europa.eu.int


	Διεύθυνση Τοπικής Απασχόλησης & Κοινωνικών Παροχών
	http://europa.eu.int/comm/employment_social


	Τοπική Ανάπτυξη
	http://europa.eu.int/comm/employment_social/local_employment/index_en.htm


	Κοινοτική Πρωτοβουλία EQUAL
	http://europa.eu.int/comm/employment_social/equal/index_en.html


	Άρθρο 6  ΕΚΤ

Article 6
	http://europa.eu.int/comm/employment_social/esf2000/article_6-en.htm


	Γενική Διεύθυνση Περιφερειακής Πολιτικής

Directorate General

Regional Policy

	http://europa.eu.int/comm/regional_policy


	ERDF (European Regional Development Fund)
	http://europa.eu.int/comm/regional_policy/funds/prord/prord_en.htm

	ESF (European Social Fund)
	http://europa.eu.int/comm/regional_policy/funds/prord/prords/prdsb_en.htm

	Κοινοτική Πρωτοβουλία URBAN II
	http://europa.eu.int/comm/regional_policy/urban2/index_en.htm


	2007-13 policy 
	http://europa.eu.int/comm/regional_policy/debate/forum_en.htm


	Leader +
	http://europa.eu.int/comm/agriculture/rur/leaderplus/index_en.htm 



	Eurostat
	http://europa.eu.int/comm/eurostat 



	Network of Innovating

Regions in Europe (IRE)
	www.innovating-regions.org 


Υπηρεσίες και Φορείς της Κεντρικής Διοίκησης - Central government agencies
	Οργανισμός
	Ιστοσελίδα

	Υπουργείο Απασχόλησης & Κοινωνικής Προστασίας Ministry of Labour and Social Affairs

	www.ypakp.gr 

	Υπουργείο Παιδείας & Θρησκευμάτων 

Ministry of National Education and Religious Affairs
	www.ypepth.gr 



	Οργανισμός Απασχόλησης Εργατικού Δυναμικού (ΟΑΕΔ) 

Greek Manpower Employment

Organisation (OAED)


	www.oaed.gr



	OAED (local and sub-regional offices)
	www.oaed.gr



	Εθνική Στατιστική Υπηρεσία (ΕΣΥΕ)

National Statistical Service of Greece (NSSG)


	www.statistics.gr



	Παρατηρητήριο Απασχόλησης Ερευνητική Πληροφορική Α.Ε. National Employment Observatory

Research – Informatics (EPA)
	www.paep.org.gr 



	Τοπικές Επιθεωρήσεις Εργασίας
	www.ypakp.gr 



	Γενική Γραμματεία Εκπαίδευσης Ενηλίκων  

General Secretariat for Adult Education

(GSAE)
	www.gsae.edu.gr 



	Οργανισμός Επαγγελματικής Εκπαίδευσης & Κατάρτισης (ΟΕΕΚ) 

Organisation for Vocational Education and

Training (OEEK)


	www.oeek.gr 



Υπηρεσίες και Φορείς της Τοπικής Αυτοδιοίκησης - Local government agencies
	Οργανισμός
	Ιστοσελίδα

	Κεντρική Ένωση Δήμων & Κοινοτήτων Ελλάδας ( ΚΕΔΚΕ)
Central Association of Municipalities and

Communes in Greece

	www.kedke.gr/ 



	Ελληνική Εταιρία Τοπικής Ανάπτυξης και

Αυτοδιοίκησης (Ε.Ε.Τ.Α.Α. Α.Ε.) 

Hellenic Enterprise for local development

and governance


	www.eetaa.gr/ 

(Also contains links to the websites of all

local authorities in Greece.)



	Ε.Ε.Τ.Α.Α.-Τοπικά Σχέδια Δράσης για την Απασχόληση

TSDA initiatives
	www.eetaa.gr/tsda 


	Ε.Ε.Τ.Α.Α.-EQUAL
	www.eetaa.gr/action3/products.htm


Κοινωνικοί Εταίροι -  Social Partners
	Οργανισμός
	Ιστοσελίδα

	Γενική Συνομοσπονδία Εργατών Ελλάδας (ΓΣΕΕ)

Greek General Confederation of Labour (GSEE)


	www.gsee.gr 



	Local branches of GSEE
	www.gsee.gr/kentra.htm  



	Ινστιτούτο Εργασίας ΓΣΕΕ-ΑΔΕΔΥ (ΙΝΕ)

Institute of Labour GSEE-ADEDY (INE)
	www.inegsee.gr 



	Ελληνική Εταιρία Διοίκησης Επιχειρήσεων (ΕΕΔΕ)

Hellenic Management Association (EEDE)
	www.eede.gr 



	Σύνδεσμος Ελλήνων Βιομηχάνων (ΣΕΒ) 

Federation of Greek Industries (FGI)
	www.fgi.org.gr



	Τεχνικό Επιμελητήριο Ελλάδας (ΤΕΕ) 

Technical Chamber of Greece
	www.tee.gr


 Υπηρεσίες και Προγράμματα Συγχρηματοδοτούμενα από τα Διαρθρωτικά Ταμεία της Ευρωπαϊκής Ένωσης – EU Structural Funds Programmes
	Οργανισμός
	Ιστοσελίδα

	Μονάδα Οργάνωσης της Διαχείρισης του Κοινοτικού Πλαισίου Στήριξης (ΜΟΔ)

Community Support Framework

Management Organisation Unit (M.O.U.)


	www.mou.gr/ 

Περιλαμβάνει συνδέσεις με όλα τα Ελληνικά Υπουργεία 

Includes links to the websites of all Greek

Ministries and regions



	Επιχειρησιακό Πρόγραμμα Εκπαίδευση και Αρχική Επαγγελματική Κατάρτιση (ΕΠΕΑΕΚ ΙΙ)  

Operational Programme for Education and

Initial Vocational Training (EPEAEK),

(Ministry of Education)


	www.epeaek.gr 



	Κοινοτική Πρωτοβουλία EQUAL  EQUAL Initiative in Greece 
	www.ypergka.gr/index_gr.html
www.equal-greece.gr 




Χρήσιμα Κείμενα - Useful documentation
	Χρήσιμες πληροφορίες
	Ιστοσελίδα

	Εθνικό Σχέδιο Δράσης για την Απασχόληση 2002 

National Action Plans for Employment and

Social Inclusion
	http://europa.eu.int/comm/employment_social/employment_strategy/nap_2002/nap_gr
eece_el.pdf


	Final report of the evaluation of TEPs
	http://europa.eu.int/comm/regional_policy/sources/docgener/evaluatιon/rado_fr.htm


	ICLEI web-based training 
modules for

local government officials 

ICLEI: Local Goverments for Sustainability
	www.iclei.org/  

	LANE Project (LANE: LOCAL AGENDA NETWORK FOR EMPLOYMENT)
	www.iclei.org/europe/la21/lane 



	CapaCity Project (International Training Centre – Local Action Planning for Employment)
	www.iclei.org/itc/capacity 



	Τοπική Δράση για θέματα Απασχόλησης (LEAP) 

LEAP project (disseminating good practice

in local employment development)
	www.euleap.org/ 



	Πιλοτική Εφαρμογή για την Προώθηση της Απασχόλησης σε Τοπικό Επίπεδο 2002

(Οδηγός Προσομοίωσης  ΚΕΔΚΕ)

Simulation Handbook KEDKE Pilot Action for the

Promotion of Employment at Local Level 2002
	www.eetaa.gr/    



	

	Συνεταιριστικές Τράπεζες 

Co-operative banks

	Συνεταιριστική Τράπεζα Χανίων
	www.chaniabank.gr/ 



	Συνεταιριστική Τράπεζα Λέσβου-Λήμνου
	www.lesvos-bank.net/ 



	Συνεταιριστική Τράπεζα Ιωαννίνων 
	www.ioanninabank.gr/ 



Η καλή προετοιμασία για την επιλογή των δεικτών βοηθά στο να γίνει ευρέως κατανοητή η υπάρχουσα κατάσταση σε μια συγκεκριμένη περιοχή.  Οι δείκτες διαμορφώνουν τη βάση για την επικοινωνία και την κατανόηση μεταξύ των ομάδων ενδιαφέροντος, εκεί όπου σήμερα υπάρχουν πολλά για να συζητήσει κανείς, αλλά τελικά τίποτα δε λέγεται.








Εξασφάλιση της «Τοπικής Προσέγγισης»





Εδραίωση της «Αμφίδρομης Συνεργασίας»


    




















Ηλικιωμένοι


Εθνικές μειονότητες 


Μονογονεϊκές οικογένειες


Άνεργοι 


Ναρκομανείς


Πρώην φυλακισμένοι 


Άτομα που βιώνουν φτώχεια


Πρόσφυγες 


Άστεγοι ή 


Άτομα με πνευματικές/ ψυχικές διαταραχές ή χρόνια προβλήματα υγείας




















Πρόσφυγες


Άστεγοι ή


Άτομα με πνευματικές/ ψυχικές διαταραχές ή χρόνια προβλήματα υγείας

